text:
LINƆ́NGI YA MOSƐNZƐLI Sanza ya Février 2014 | Etumba oyo ebongolaki mokili
Mpo na nini Etumba ya Liboso ya mokili mobimba ebongolaki mokili? Biyano na mituna yango ekoki kosalisa biso tóyeba avenire na biso?
ELOBELI TITRE YA EZIPELI
Etumba oyo ebongolaki mokili
Ndenge nini Etumba ya Liboso ya mokili mobimba, oyo ebengamaka mpe “Etumba monene” ekɔtisaki mbongwana oyo enyokolaka biso tii lelo?
ELOBELI TITRE YA EZIPELI
Moto oyo abimisaka bitumba mpe bampasi
Ndenge nini Biblia emonisi ete etumba oyo ebimaki na likoló ezali na boyokani ná etumba mpe mobulu oyo ebimaki awa na mabele?
BIBLIA EBONGOLAKA BATO
Elaka ya paradiso na mabele ebongolaki bomoi na ngai!
Ivars Vigulis amipesaki na lisano ya momekano ya tukutuku mpo na koluka lokumu mpe bisengo. Ndenge nini Biblia ebongolaki bomoi na ye?
Oyebaki yango?
Aloe ya ndenge nini bazalaki kosalela na ntango ya kala? Bambeka na ndenge nini bazalaki kondima na tempelo ya Yerusaleme?
MITUNA YA BATÁNGI
Mpo na nini Nzambe atikaka baoyo bazali na bokonzi bányokola bato?
Biblia emonisi makambo oyo Nzambe azali kosala mpo na minyoko mpe oyo akosala na mikolo ezali koya.
MEKOLÁ KONDIMA NA BANGO
Ayikaki mpiko na makambo ya kozanga bosembo
Basí basalelá yo makambo ya kozanga bosembo? Ozalaka na mposa ete Nzambe abongisa makambo? Talá ndenge okoki komekola kondima ya Eliya moto ya sembo.
Biyano na mituna ya Biblia
Ezali na makambo oyo emonisi ete Biblia eutá na Nzambe? Ekomamaki ndenge nini?
Makambo mosusu
Mpo na nini kimya ezali kokɔta na mokili te?
Milende oyo bato bazali kosala mpo na kokɔtisa kimya na mokili ezali kolonga te. Mpo na nini? Talá mwa bantina oyo.


c: text/html

text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
3 Yoane 1:1-14
1 Mokóló+ epai ya Gayusi, ndeko ya bolingo, oyo nalingaka mpenza.+2 Ndeko ya bolingo,+ nazali kobondela ete ozala malamu+ na makambo nyonso mpe ozala na nzoto kolɔngɔnɔ,+ ndenge molimo na yo mpe ezali malamu.+3 Mpo nasepelaki mingi mpenza ntango bandeko bayaki mpe batatolaki mpo na solo oyo ozali na yango, ndenge ozali kokoba kotambola na kati ya solo.+4 Nazali na ntina mosusu ya botɔndi te koleka makambo oyo: nayokaka ete bana na ngai bazali kokoba kotambola na kati ya solo.+5 Ndeko ya bolingo, ozali kosala mosala moko ya sembo na nyonso oyo ozali kosala mpo na bandeko,+ atako bazali bapaya,+6 oyo batatoli mpo na bolingo na yo liboso ya lisangá. Ekozala malamu osala ete bango bákende na ndenge oyo ebongi na Nzambe.+7 Mpo babimi nde na nkombo na ye, bazwi eloko te+ epai ya bato ya bikólo.8 Na yango, tosengeli koyamba bato ya ndenge wana malamu,+ mpo tókóma baninga ya mosala na kati ya solo.+9 Nakomelaki lisangá mwa likambo, kasi Diotrefese, oyo alingaka kozwa esika ya liboso+ na kati na bango, azali koyamba na limemya ata eloko moko te+ oyo euti epai na biso.+10 Yango wana, soki nayei, nakokundola misala na ye oyo azali kokoba kosala,+ ndenge azali kolobaloba mabe mpo na biso.+ Lisusu, asuki kaka na makambo wana te, ye moko ayambaka bandeko+ na limemya te, mpe baoyo balingi koyamba+ bango, alukaka kopekisa+ bango mpe kobwaka bango libándá+ ya lisangá.11 Ndeko ya bolingo, zalá momekoli, ya makambo ya mabe te, kasi ya oyo ezali malamu.+ Moto oyo asalaka malamu auti na Nzambe.+ Moto oyo asalaka mabe amoná Nzambe te.+12 Bango nyonso bapesi litatoli mpo na Demetriusi,+ ezala mpe solo yango moko. Ɛɛ, biso mpe tozali kopesa litatoli,+ mpe oyebi ete litatoli oyo biso tozali kopesa ezali solo.+13 Nazalaki na makambo mingi ya kokomela yo, kasi nalingi te kokoba kokomela yo na mai ya mokanda mpe na ekomeli.+14 Kasi nazali kolikya komona yo noki, mpe tokosolola mpenza boye na miso.+Kimya ezala na yo.+Baninga batindeli yo mbote.+ Pesá baninga mbote+ moto na moto na nkombo na ye.

robotstxt: allowed

filter: keep


text:
ELOBELI TITRE YA EZIPELI | BIBLIA EZALI NA NTINA LELO OYO?
Bizaleli malamu oyo esilaka ngala te—Bosembo na libala
TOLI YA BIBLIA: “Libala ekumisama na kati ya bato nyonso, mpe mbeto ya libala ezala na mbindo te.”—Baebre 13:4.
MATOMBA: Bato mosusu bamonaka ete toli yango esilá ngala. Kasi bazali komikosa mpenza! Kozanga bosembo na libala esalaka mpasi mingi na motema kaka ndenge ezalaki na ntango oyo Biblia ekomamaki.—Masese 6:34, 35.
Jessie, oyo abalá mpe azali tata, akomaki boye: “Bosembo na libala esali ete tókóma na boyokani makasi ngai ná mwasi na ngai mpe tózala na esengo. Ya solo, kotyelana motema na libala ezali na ntina mingi. Kozanga bosembo na libala ebebisaka konfianse yango” mpe esalaka mabe epai ya bana!
Ligaya * alingaki kobebisa libala na ye. Alobi boye: “Nakómaki na baninga ya mabe. Yango esalaki ete nakóma kokende na banganda ya butu mpe kobima na mibali mosusu.” Nzela oyo alandaki epesaki ye esengo? Ye ná mobali na ye bazalaki koswana ntango nyonso mpe azalaki na esengo ata moke te. Abakisi boye: “Ntango nakanisaki ndenge namikɔtisaki na bozoba, namonaki ete baboti na ngai bamikosaki te ntango bazalaki koloba na ngai ete ‘baninga mabe babebisaka bizaleli ya malamu.’”—1 Bakorinti 15:33.
Ligaya alobi lisusu boye: “Liboso makambo ebeba mpenza, nazwaki ekateli ya kotika banzela na ngai wana ya mabe, koyekola Biblia mpe kosalela mateya na yango.” Azwaki matomba nini? Abikisaki libala na ye mpe mobali na ye akómaki lisusu kosalela ye makambo na boboto mpe na limemya. Alobi boye: “Biblia ebongolaki bomoi na ngai mpe nayokaka mawa te ndenge natiká bomoi na ngai ya kala mpe baninga mabe.”
^ par. 6 Bankombo mosusu ezali ya bango te.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 105:1-45
105 Bópesa Yehova matɔndi, bóbelela nkombo na ye,+Bóyebisa misala na ye na kati ya bato ya bikólo.+2 Bóyembela ye, bóbɛtɛla ye mondule,+Bótya likebi na misala na ye nyonso ya kokamwa.+3 Bómikumisa na nkombo na ye mosantu.+Motema ya baoyo bazali koluka Yehova esepela.+4 Bóluka Yehova mpe makasi na ye.+Bóluka elongi na ye ntango nyonso.+5 Bókanisa lisusu misala ya kokamwa oyo ye asalá,+Makamwisi na ye mpe bikateli ya lisambisi ya monɔkɔ na ye,+6 Ee bino momboto ya Abrahama mosaleli na ye,+Bino bana ya Yakobo, baoyo ye aponá.+7 Ye azali Yehova Nzambe na biso.+Bikateli na ye ya lisambisi ezali na mabele mobimba.+8 Akanisi lisusu kondimana na ye mpo na ntango oyo etyami ndelo te,+Liloba oyo apesaki mitindo, mpo na mabota nkóto (1 000),+9 Kondimana oyo asalaki ná Abrahama,+Mpe liloba na ye ya ndai epai ya Yisaka,+10 Mpe abatelaki liloba yango mpo ezala lilako ya Yakobo,Mpo ezala kondimana oyo ekoumela mpo na ntango oyo etyami ndelo te na Yisraele,+11 Alobi: “Nakopesa yo mokili ya Kanana+Mpo ezala libula oyo bapesi yo.”+12 Yango esalemaki ntango bazalaki kaka bato moke,+Ɛɛ, moke mpenza, mpe bazalaki bato oyo bafandi bapaya kuna.+13 Mpe bazalaki kotambolatambola longwa na ekólo oyo tii na ekólo mosusu,+Longwa na bokonzi oyo tii na bato ya ekólo mosusu.+14 Apesaki moto moko te nzela apunza bango,+Kasi apamelaki bakonzi mpo na bango,+15 Alobaki: “Bósimba te bato na ngai oyo batyami mafuta,+Mpe bósala basakoli na ngai eloko moko te ya mabe.”+16 Mpe abengaki nzala eyela mokili yango;+Abukaki lingenda nyonso oyo bakakisaki mampa oyo esalemi lokola lopɛtɛ.+17 Atindaki moto moko liboso na bango:Yozefe, oyo atɛkamaki moombo.+18 Bamonisaki makolo na ye mpasi na bikangeli,+Molimo na ye ekɔtaki na bibende;+19 Kino ntango liloba na ye eyaki,+Liloba mpenza ya Yehova epɛtolaki ye.+20 Mokonzi atindaki liloba bábimisa ye,+Moyangeli ya bato ya bikólo, mpo afungola ye.21 Atyaki ye nkolo ya bato ya ndako na ye+Mpe moyangeli ya biloko na ye nyonso,+22 Mpo na kokanga bankumu na ye ndenge molimo na ye elingi+Mpe mpo ateya mikóló na ye bwanya.+23 Mpe Yisraele ayaki na Ezipito,+Mpe Yakobo ye moko afandaki mopaya na mokili ya Kame.+24 Mpe azalaki se kosala ete bato na ye bábota mingi,+Mpe nsukansuka akómisaki bango makasi koleka banguna na bango.+25 Atikaki motema na bango ebongwana mpo báyina bato na ye,+Mpo básalela basaleli na ye makambo na mayele mabe.+26 Atindaki Moize mosaleli na ye,+Arona oyo ye aponaki.+27 Balakisaki bango bilembo na ye,+Mpe makamwisi na mokili ya Kame.+28 Atindaki molili mpe ayindisaki;+Mpe baboyaki te kotosa maloba na ye.+29 Akómisaki mai na bango makila,+Mpe abomaki mbisi na bango.+30 Mokili na bango etondaki na mbemba,+Na bashambrɛ ya kati ya bakonzi na bango.31 Alobaki ete mapokopoko ekɔta,+Ngungi na bateritware na bango nyonso.+32 Akómisaki mbula na bango ya makasi mbula ya mabanga,+Mɔtɔ oyo ezali kopela na mokili na bango.+33 Mpe abebisaki banzete na bango ya vinyo mpe banzete na bango ya figiMpe abukaki banzete ya teritware na bango.+34 Alobaki ete mayoyo ekɔta,+Lolenge moko ya mayoyo, ɛɛ ekokaki kotángama te.+35 Mpe elyaki milona nyonso na mokili na bango;+Elyaki mpe mbuma ya mabele na bango.36 Mpe abomaki mwana nyonso ya liboso na mokili na bango,+Ebandeli ya nguya na bango nyonso ya kobota.+37 Mpe abimisaki bango na palata mpe na wolo;+Mpe na kati ya mabota na ye moto moko te azalaki kobɛta libaku.38 Ezipito esepelaki ntango babimaki,Mpo nsɔmɔ na bango ekwelaki bango.+39 Atandaki lipata lokola elamba ya kozipa,+Mpe mɔtɔ mpo epesaka pole na butu.+40 Basɛngaki, mpe ayaki na bandɛkɛ na nkombo kayɛ,+Mpe azalaki kotondisa bango na limpa oyo eutaki na likoló.+41 Afungolaki libanga, mpe mai ebandaki kotíyola;+Yango elekaki lokola ebale na bitúká oyo ezangá mai.+42 Mpo akanisaki liloba na ye mosantu oyo alobaki na Abrahama mosaleli na ye.+43 Bongo abimisaki bato na ye na nsai mpenza,+Bato oyo ye aponá na koganga ya esengo.+44 Mpe nsukansuka, apesaki bango mikili ya bikólo,+Mpe bazalaki se kozwa mbuma ya mosala makasi ya bituluku ya bato ya bikólo,+45 Mpo bábatela malako na ye+Mpe bátosa mibeko na ye.+Bósanzola Yah!+


text:
LINƆ́NGI YA MOSƐNZƐLI No 5 2017 | Baanzelu—Bazalaka mpenza? Koyeba yango ezali na ntina?
OKANISI NINI?
Baanzelu bazalaka mpenza? Biblia elobi:
“Bópambola Yehova, Ee bino baanzelu na ye, oyo bozali na makasi na kati ya nguya, oyo bozali kosalela liloba na ye, oyo bozali koyoka mongongo ya liloba na ye.”—Nzembo 103:20.
Nimero oyo ya Linɔ́ngi ya Mosɛnzɛli emonisi makambo oyo Biblia elobi mpo na baanzelu mpe ndenge oyo bakoki kosalisa biso to kosala biso mabe.
ELOBELI TITRE YA EZIPELI
Baanzelu—Bakoki kosalisa yo to kosala yo mabe?
Makambo oyo ezali kosalema etindi bato mingi bándima ete ezali na bikelamu moko ya nguya oyo bakoki kosalisa biso to kosala biso mabe.
ELOBELI TITRE YA EZIPELI
Oyo Biblia elobi mpo na baanzelu
Biblia nde ekoki kopesa biso biyano na mituna oyo etali baanzelu.
ELOBELI TITRE YA EZIPELI
Ozalaka na anzelu moko oyo abatelaka yo?
Ondimaka ete ezali na anzelu to baanzelu oyo babatelaka yo?
ELOBELI TITRE YA EZIPELI
Baanzelu ya mabe mpe bazalaka?
Biblia epesi eyano ya polele.
ELOBELI TITRE YA EZIPELI
Ndenge oyo baanzelu bakoki kosalisa yo
Na mabaku mingi, Nzambe asalelaki bikelamu ya elimo mpo na kosalisa bato.
Oyebaki yango?
Ntango Yesu apesaki ndakisa ya “bana ya mbwa” azalaki nde kofinga?
BIBLIA EBONGOLAKA BATO
Nazalaki kondima te ete Nzambe azali
Ndenge nini moto moko oyo banda bomwana na ye azalaki kondima likanisi ya Bakoministe mpe liteya oyo elobaka ete Nzambe azali te, akómaki kondimela Biblia?
MEKOLÁ KONDIMA NA BANGO
Sara “Mama ya Bakonzi”
Mpo na nini nkombo ya sika oyo Nzambe apesaki Sara, ebongaki mpenza?
Biblia elobi nini?
Emonani lokola ete kimya na mabele mpe kimya ya makanisi ekoki kozala te mpo mpasi mpe makambo ya kozanga bosembo ezali. Kasi, makambo ekoki kobonga?
Makambo mosusu
Kozala mondimi ya lingomba moko ezali na ntina?
Soki moto azali kosambela Nzambe na ndenge na ye, ekoki bongo?


text:
8-14/05
YIRIMIA 35-38
Loyembo 33 mpe libondeli
Maloba ya ebandeli (Eleka min. 3 te)
MAKAMBO YA MOTUYA NA LILOBA YA NZAMBE
“Ebede-meleke—Mobali ya mpiko mpe ya boboto”: (Min. 10)
Yir 38:4-6—Zidikiya abangaki bato mpe apesaki banguna nzela bábwaka Yirimia na libulu ya pɔtɔpɔtɔ mpo akufa (it-2-F 1119 par. 4)
Yir 38:7-10—Ebede-meleke amonisaki mpiko mpe asalisaki Yirimia (w12 1/5 31 par. 2-3)
Yir 38:11-13—Ebede-meleke azalaki moto ya boboto (w12 1/5 31 par. 4)
-
Tóluka biloko ya motuya ya elimo: (Min. 8)
Yir 35:19—Mpo na nini Nzambe apambolaki Barekabe? (it-2-F 758)
Yir 37:21—Ndenge nini Yehova abatelaki Yirimia, mpe ndenge nini likambo yango ekoki kolendisa biso na ntango ya mpasi? (w98 15/1 18 par. 16-17; w95 1/8 5 par. 5-6)
Botángi ya Biblia ya pɔsɔ oyo eteyi yo nini mpo na Yehova?
Biloko nini mosusu ya motuya ozwi na botángi ya Biblia ya pɔsɔ oyo?
-
Botángi ya Biblia: (Eleka min. 4 te) Yir 36:27–37:2
OMIPESA NA MOSALA YA KOSAKOLA
Bokutani ya liboso: (Eleka min. 2 te) wp17.3 lisolo ya ezipeli—Lobá likambo oyo ekopesa yo nzela ozongela ye.
Kozongela moto: (Eleka min. 4 te) wp17.3 lisolo ya ezipeli—Lobá likambo oyo ekopesa yo nzela ozongela ye lisusu.
Boyekoli ya Biblia: (Eleka min. 6 te) jl liteya 26
BOMOI YA BAKRISTO
Loyembo 127
“Tóbatela bisika na biso ya losambo”: (Min. 15) Lisolo ya mituna mpe biyano oyo nkulutu moko akosala. Nsima ya kolakisa video Tóbatela bisika na biso ya losambo mpe kotalela mituna, salá mituna-lisolo ya mokuse na ndeko ya komite ya kobatela Ndako ya Bokonzi. (Soki ndeko yango azali te na lisangá na bino, tuná mokambi-misala ya bankulutu. Soki bosalelaka Ndako ya Bokonzi kaka bino moko, sololá na mokambi-misala ya kobatela Ndako ya Bokonzi.) Makambo nini esalemaki mikolo eleki mpo na kobatela Ndako ya Bokonzi, mpe nini ekosalema na mikolo ezali koya? Soki ndeko moko ayebi mosala ya kobongisa bandako to alingi ayaka kosala elongo na bandeko oyo bayebi mosala yango mpo ye mpe ayekola, asengeli kosala nini? Ndenge nini mokomoko na biso akoki kopesa mabɔkɔ mpo na kobatela Ndako ya Bokonzi?
Boyekoli ya Biblia na lisangá: (Min. 30) kr mok. 12 par. 9-15, bitanda “Mbongwana na oyo etali kopona bankulutu” mpe “Lisangani ya Mikóló-Bakambi ezali kotambwisa mosala ya Bokonzi”
Bozongeli mpe makambo tokotalela pɔsɔ elandi (Min. 3)
Loyembo 125 mpe libondeli


text:
Admirez les oeuvres du Pape de la religion Kitendi.
Adrien Mombele Samba N'gantshie Strervos Niarcos Mukaravia Malela Eddie-Barra Niarka Kouroubio. Papa na Maty Gianni Versace.
Né le 31 mai 1952
à Léopoldville-Kinshasa et
mort le 10 février 1995
à Paris-Hôpital Salpêtière.
QUE SON ÂME
REPOSE EN PAIX.
Contact: kouroubioblog@yahoo.fr
Retour au blog Music de Kouroubio
djenglar mangumbe, Posté le lundi 15 juin 2009 11:15
ngai etant le batonnier de la sape,qui ve tous simplement dire:le chef de tous ce qui defant la sape,nga naza na commentaire te,mais naza kaka na message ya ko transmetre na ba amis,freres et soeur,ba fan,ba apotres nioso ya kouroubio,na regretaka mingi ndenge papa wemba asalaka neti a ignoraka mutu abanda makambu ya kitende,nul par na ba emision na ye atangaka kombo ya strervos.lelo oyo batu bazali kalata ekabola-batumba(sariolle) mais vieux alata yango il ya de cela plus d'une decenie,depuis pe akenda makambu ya forme pe esila batu bakoma kalata bilata lata,nga nakosenga na vieux bokul nga etant mwana molokai epuis mwana ya litonge que adevandaka peteit na ye niarcos pourtout na ba emision na ye po ya mutu akendaka na brazza kozwa idologie ya kitende amemi na kin epuis aye nango na mikili na 1977 si je me trompe pas precissement le 22semptre,le jour meme dela disparution de maman antionette mobutu.MERCI
adinacray, Posté le dimanche 17 août 2008 06:33
ha grand bouliste la colombe awumelaka te ne tei grand prtre yezu akufa avant saint perendenge moko to ko defandre ideologie mikolo oyo naza ko attaque djo ballard na ba faut information voir (you tube)
drogbacaporal, Posté le mardi 25 mars 2008 08:49
dernier coup de sifflet ohhhhhh ngana zelaka soki na yebaki mamaaa mbélé koutou na botama na ngai té. Grand prétré obimisa mitoki pona kozua boule ya bilélé pé osala religion mais, ba misusu bakoma ko tutela yango tolo. Toutefois histoire ba changaka yango téééééééé


text:
Play ch@mpi_EuX_Il_PaRlEnT_EuX_TrEmBlEnT mix de mopao sarkozi
Return to the blog of GervaisKatende
Visitor EMILE, Posted on Wednesday, 16 July 2014 at 1:30 PM
NDOKI OYO YA BENINOIS SOKI AYEMBI NZEMBO FEAT N,ALBUM YA MOTO MOSUSU JAMAIS E KO SIMBA, AWA OZA KO SANGA NA DEMON ZALA PE MAKASI, SURTOUT SOKI ALATI ELAMBA YA ROUGE NDENGE ASALAKI REDDY AMISI N,ALBUM NA YE YA ETOILE
WERASON, Posted on Sunday, 13 July 2014 at 5:19 PM
Petit na nga Fally obangi nini il fallait oyemba okimi ferre opesi ye ngenge ,mais ngai Werrason nabangaka mutu te po otie tembe na bomi yo ndenge na bomi HUGUE KITAMBALA


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezekiele 14:1-23
14 Mpe mibali mosusu na kati ya mikóló ya Yisraele bayaki epai na ngai mpe bafandaki liboso na ngai.+2 Bongo liloba ya Yehova eyelaki ngai ete:3 “Mwana ya moto, mibali oyo batye bikeko na bango ya bosɔtɔ na mitema na bango, mpe batye liboso ya bilongi na bango eloko oyo ezali kobɛtisa libaku, oyo ezali kosalisa bango libunga.+ Nakotika nde bango báya mpenza kotuna ngai?+4 Na yango, sololá na bango mpe osengeli koloba na bango boye: ‘Talá oyo Yehova Nkolo Mokonzi-Oyo-Aleki-Nyonso alobi: “Moto nyonso ya ndako ya Yisraele oyo atye bikeko na ye ya bosɔtɔ+ na motema na ye mpe oyo atye liboso ya elongi na ye eloko oyo ezali kobɛtisa libaku, oyo ezali kosalisa ye libunga mpe ayei mpenza epai ya mosakoli, ngai, Yehova, nakondima kozongisela ye eyano na likambo yango na kolanda ebele ya bikeko na ye ya bosɔtɔ,+5 mpo nakanga ndako ya Yisraele na motema na bango,+ mpamba te batiki ngai mpo na bikeko na bango ya bosɔtɔ—bango nyonso.”’+6 “Na yango, lobá na ndako ya Yisraele ete: ‘Talá oyo Yehova Nkolo Mokonzi-Oyo-Aleki-Nyonso alobi: “Bózonga mpe bópesa mokɔngɔ na bikeko na bino ya bosɔtɔ+ mpe bólongola bilongi na bino na biloko nyonso na bino oyo eyinamá;+7 mpo moto nyonso ya ndako ya Yisraele to na bato oyo bafandi bapaya, oyo bafandi bapaya na Yisraele, oyo amitangoli mpe atiki kolanda ngai,+ oyo atye bikeko na ye ya bosɔtɔ na motema na ye, oyo atye liboso ya elongi na ye eloko oyo ezali kobɛtisa libaku, oyo ezali kosalisa ye libunga, mpe ayei mpenza epai ya mosakoli mpo na kotuna ngai mpo na ye moko,+ ngai, Yehova, nakondima kozongisela ye eyano.8 Mpe nakotɛmɛla moto yango+ mpe nakotya ye lokola elembo+ mpe maloba ya lisese,+ mpe ya solo nakolongola ye na kati ya bato na ngai;+ mpe bokoyeba mpenza ete nazali Yehova.”’+9 “‘Soki mosakoli akosami mpe alobi mpenza liloba, ngai Yehova nde nakosi mosakoli yango;+ mpe nakosembolela mosakoli yango lobɔkɔ na ngai mpe nakoboma ye na kati ya bato na ngai Yisraele.+10 Mpe bakomema mpenza libunga na bango.+ Libunga ya moto oyo ayei kotuna ekozala lokola libunga ya mosakoli,+11 mpo bato ya ndako ya Yisraele báyengayenga lisusu te mosika na ngai+ mpe mpo bámikómisa mbindo lisusu te na makambo na bango nyonso ya kobuka mibeko. Mpe bakokóma mpenza bato na ngai mpe ngai nakokóma Nzambe na bango,’ yango nde liloba ya Yehova Nkolo Mokonzi-Oyo-Aleki-Nyonso.”+12 Mpe liloba ya Yehova ekobaki koyela ngai ete:13 “Mwana ya moto, na oyo etali mokili moko boye, soki yango ezali kosalela ngai lisumu na kozangáká bosembo,+ ngai mpe nakosembolela yango lobɔkɔ na ngai mpe nakobukela yango mangenda oyo bakakisi mampa oyo esalemi lokola lopɛtɛ,+ mpe nakotindela yango nzala+ mpe nakolongola na kati na yango moto ya mabele mpe nyama ya mboka.”+14 “‘Mpe ata soki bato oyo misato bázalaka na kati na yango: Noa,+ Danyele+ mpe Yobo,+ bango moko, mpo na boyengebene na bango,+ mbɛlɛ babikisi molimo na bango,’ yango nde liloba ya Yehova Nkolo Mokonzi-Oyo-Aleki-Nyonso.”+15 “‘To soki nalekisi banyama mabe ya zamba na mokili yango+ mpe ezangisi yango bana+ mpe mokili yango etikali mpamba, ata moto moko te azali koleka kuna mpo na banyama ya zamba,+16 ata soki bato oyo misato bázalaka na kati na yango, lokola nazali solo na bomoi,’ yango nde liloba ya Yehova Nkolo Mokonzi-Oyo-Aleki-Nyonso, ‘mbɛlɛ babikisi bana ya mibali to bana ya basi te; kaka bango moko, nde bakokaki kobika mpe mokili yango elingaki kotikala mpamba.’”+17 “‘To soki nakitisi mopanga na mokili yango,+ mpe nalobi mpenza ete: “Mopanga eleka na mokili yango,” mpe nalongoli mpenza na kati na yango moto ya mabele mpe nyama ya mboka,+18 ata soki bato yango misato bázalaka na kati na yango,+ lokola nazali solo na bomoi,’ yango nde liloba ya Yehova Nkolo Mokonzi-Oyo-Aleki-Nyonso, mbɛlɛ babikisi bana ya mibali to bana ya basi te, kaka bango moko nde bakokaki kobika.’”+19 “‘To soki natindeli mokili yango maladi mabe+ mpe soki nasopeli mpenza yango nkɛlɛ na ngai oyo ezali kosopa makila,+ mpo na kolongola na kati na yango moto ya mabele mpe nyama ya mboka,20 ata soki Noa,+ Danyele+ mpe Yobo+ bázalaka na kati na yango,+ lokola nazali solo na bomoi,’ yango nde liloba ya Yehova Nkolo Mokonzi-Oyo-Aleki-Nyonso, ‘mbɛlɛ babikisi mwana mobali to mwana mwasi te; bango moko, mpo na boyengebene na bango, mbɛlɛ babikisi molimo na bango.’”+21 “Yango wana, talá oyo Yehova Nkolo Mokonzi-Oyo-Aleki-Nyonso alobi: ‘Ndenge wana nde ekozala ntango bitumbu na ngai minei oyo eyokisaka mpasi ekokokisama,+ elingi koloba, mopanga, nzala, banyama mabe ya zamba mpe maladi mabe,+ oyo nakotindela mpenza Yerusaleme, mpo na kolongola na kati na yango moto ya mabele mpe nyama ya mboka.+22 Kasi talá! etuluku ya babiki oyo ekotikala mpenza na kati na yango, baoyo bakobimisama.+ Bana mibali mpe bana basi, bango wana! Bazali kobima mpo na koya epai na bino, mpe bokomona mpenza nzela na bango mpe ndenge na bango ya kosala.+ Mpe bokobɔndisama mpenza na mpasi oyo nakomemela Yerusaleme, ɛɛ, nyonso oyo nakomemela ye.’”23 “‘Mpe ya solo bakobɔndisa bino ntango bokomona nzela na bango mpe ndenge na bango ya kosala; mpe bokoyeba mpenza ete ezali mpamba te nde nakosala nyonso oyo nasengeli kosala ye,’ yango nde liloba ya Yehova Nkolo Mokonzi-Oyo-Aleki-Nyonso.”+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Bakorinti 10:1-33
10 Nzokande, bandeko, nalingi bóyeba ete bankɔkɔ na biso bazalaki bango nyonso na nse ya lipata+ mpe bango nyonso bakatisaki mbu+2 mpe bango nyonso babatisamaki na kati ya Moize+ na nzela ya lipata yango mpe ya mbu;3 mpe bango nyonso balyaki bilei+ ya elimo ya ndenge moko4 mpe bango nyonso bamɛlaki mai+ ya elimo ya ndenge moko. Mpo bazalaki komɛla na libanga+ ya elimo oyo ezalaki kolanda bango, mpe libanga+ yango elakisaki Kristo.+5 Nzokande, mingi na kati na bango Nzambe andimaki bango te,+ mpo babomamaki+ na esobe.6 Nzokande, makambo wana ekómi bandakisa na biso, mpo biso tózala te bato oyo bazalaka na mposa ya makambo ya mabe,+ ndenge bango bazalaki na mposa na yango.7 Bókóma mpe basambeli ya bikeko te, ndenge bamosusu na bango bakómaki;+ kaka ndenge ekomamá ete: “Bato bafandaki mpo na kolya mpe komɛla, mpe batɛlɛmaki mpo na kosakana.”+8 Tósalaka mpe pite te, ndenge bamosusu na bango basalaki pite,+ mpe bakweaki, nkóto ntuku mibale na misato (23 000) na mokolo moko.+9 Tómeka mpe Yehova+ te, ndenge bamosusu na bango bamekaki ye,+ mpe babomamaki na banyoka.+10 Bózala mpe te bato oyo baimaimaka, ndenge bamosusu na bango baimaimaki,+ mpe babomamaki na mobomi.+11 Nzokande, makambo wana ezalaki kokómela bango mpo ezala bandakisa, mpe ekomamaki mpo ezala likebisi+ mpo na biso baoyo tokómi na bansuka ya bantango oyo.+12 Na yango, moto oyo akanisi ete atɛlɛmi akeba ete akwea te.+13 Komekama moko te ekómeli bino oyo ekómelaka bato nyonso te.+ Kasi Nzambe azali sembo,+ mpe akotika te ete bómekama koleka oyo bokoki kokangela motema,+ kasi nzela moko na komekama akobongisela mpe bino nzela ya kobima+ mpo bózala na likoki ya koyikela yango mpiko.14 Na yango, bandeko na ngai ya bolingo, bókima+ losambo ya bikeko.+15 Nazali koloba lokola na bato oyo bazali na bososoli;+ bino moko bótala oyo nazali koloba.16 Kɔpɔ+ ya lipamboli oyo tozali kopambola, elakisi te kosangana na makila ya Kristo? Limpa oyo tozali kobuka,+ elakisi te kosangana na nzoto ya Kristo?+17 Lokola limpa ezali kaka moko, biso, atako tozali mingi,+ tozali nzoto kaka moko,+ mpo biso nyonso tozali kosangana na kolya limpa wana moko.+18 Bótala Yisraele na mosuni:+ Baoyo balyaka bambeka basanganaka na etumbelo te?+19 Na yango, naloba nini? Ete oyo epesami mbeka na ekeko ezali eloko, to mpe ekeko ezali eloko?+20 Te; kasi nazali nde koloba ete biloko oyo bikólo bapesaka mbeka, bapesaka yango mbeka na bademo,+ kasi na Nzambe te; mpe ngai nalingi te ete bósangana na bademo.+21 Bokoki te komɛla kɔpɔ ya Yehova+ mpe kɔpɔ ya bademo; bokoki te kolya na “mesa ya Yehova”+ mpe na mesa ya bademo.22 To “tozali nde koyokisa Yehova zuwa”?+ Toleki ye na makasi te,+ boye te?23 Makambo nyonso epesami nzela; kasi makambo nyonso te nde ezali na litomba.+ Makambo nyonso epesami nzela;+ kasi makambo nyonso te nde etongaka.+24 Moto na moto akoba koluka, litomba na ye moko te,+ kasi oyo ya moto mosusu.+25 Eloko nyonso oyo bazali kotɛka na zando oyo batɛkaka misuni ya nyama bókoba kolya yango,+ bótuna mituna te mpo na lisosoli na bino;+26 mpo “mabele mpe biloko oyo etondisi yango+ ezali ya Yehova.”+27 Soki moto moko na kati ya bato oyo bazali bandimi te abengi bino mpe bomoni malamu kokende, bólya eloko nyonso oyo etyami liboso na bino,+ bótuna mituna te mpo na lisosoli+ na bino.28 Kasi soki moto moko alobi na bino ete: “Oyo ezali eloko epesami mbeka,” bólya yango te mpo na moto oyo amonisi yango mpe mpo na lisosoli.+29 Nalobi “lisosoli,” ya yo moko te, kasi oyo ya moto mosusu. Mpo ntina nini bonsomi na ngai esambisama na lisosoli ya moto mosusu?+30 Soki nazali kolya na matɔndi, mpo na nini bálobela ngai mabe mpo na eloko oyo napesi matɔndi mpo na yango?+31 Na yango, ezala bozali kolya to komɛla to kosala eloko nini mosusu, bósalaka makambo nyonso mpo na nkembo ya Nzambe.+32 Bókeba ete bókóma te bato oyo bazali kobɛtisa Bayuda ná Bagrɛki mpe lisangá ya Nzambe libaku,+33 ndenge ngai mpe nazali kosepelisa bato nyonso na makambo nyonso,+ nazali koluka litomba na ngai moko te+ kasi oyo ya bato mingi, mpo bango bábikisama.+


text:
Biyano na mituna ya Biblia
Liwa ya Yesu ememeli biso mapamboli nini?
Ntango Nzambe akelaki bato, mokano na ye ezalaki ete bázala na bomoi libela na libela, maladi mpe liwa ezala te. Kasi, Adama, moto ya liboso oyo Nzambe akelaki, abukaki mobeko ya Nzambe mpe abungisaki elikya ya kozala na bomoi ya seko. Lokola toutá epai ya Adama, yango wana tokufaka. (Baroma 5:8, 12; 6:23) Yehova, Nzambe ya solo, atindaki Mwana na ye Yesu awa na mabele mpo akufa mpe azongisa eloko oyo Adama abungisaki.—Tángá Yoane 3:16.
Yesu akufaki mpo bato bázwa bomoi ya seko. Bomoi ya seko awa na mabele ekozala ndenge nini?
Liwa ya Yesu efungoleli biso nzela ya kozwa bolimbisi mpo na masumu na biso mpe kozwa bomoi ya seko. Biblia esalisi biso tóyeba ndenge bomoi ekozala awa na mabele ntango konuna, maladi mpe liwa ekolongwa.—Tángá Yisaya 25:8; 33:24; Emoniseli 21:4, 5.
Ndenge nini tosengeli kokanisaka liwa ya Yesu?
Na mpokwa ya nsuka liboso akufa, Yesu ayebisaki bayekoli na ye básalaka molulu moko ya moke mpo na kokanisa liwa na ye. Kokanisa liwa ya Yesu mbula na mbula esalisaka biso tómona bolingo monene oyo Yesu ná Yehova bamoniselaki biso.—Tángá Luka 22:19, 20; 1 Yoane 4:9, 10.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Ntango 29:1-36
29 Hizikiya+ akómaki mokonzi ntango azalaki na mbula ntuku mibale na mitano (25), mpe ayangelaki mbula ntuku mibale na libwa (29) na Yerusaleme. Mpe nkombo ya mama na ye Abiya mwana ya Zekaria.+2 Mpe azalaki kosala oyo ezali sembo na miso ya Yehova,+ na kolanda nyonso oyo nkɔkɔ na ye Davidi asalaki.+3 Ye nde, na mbula ya liboso ya boyangeli na ye, na sanza ya liboso, afungolaki baporte ya ndako ya Yehova mpe abandaki kobongisa yango.+4 Na nsima, amemaki banganga-nzambe ná Balevi mpe ayanganisaki bango na esika ya polele+ na ɛsti.5 Mpe alobaki na bango boye: “Bóyoka ngai, bino Balevi. Sikoyo, bómisantisa+ mpe bósantisa ndako ya Yehova Nzambe ya bankɔkɔ na bino, mpe bóbimisa eloko ya mbindo na esika mosantu.+6 Mpo batata na biso bazangi bosembo+ mpe basali oyo ezali mabe na miso ya Yehova Nzambe na biso,+ bongo batikaki ye+ mpe batalaki tabernakle ya Yehova ata kotala te+ mpe bapesaki ye mokɔngɔ.7 Bakangaki mpe baporte+ ya ndako ya kokɔtela mpe batikaki miinda ekufa,+ mpe batumbaki mpaka ya malasi te,+ mpe bapesaki te Nzambe ya Yisraele mbeka ya kotumba na esika mosantu.+8 Mpe nkanda+ ya Yehova ekitelaki Yuda ná Yerusaleme, bongo akómisaki bango eloko ya kolɛngisa,+ eloko ya kokamwa+ mpe eloko ya kobɛtɛla piololo,+ ndenge bozali komona yango na miso na bino moko.9 Mpe talá, bankɔkɔ na biso bakweaki na mopanga,+ mpe bana na biso ya mibali, bana na biso ya basi mpe basi na biso bazalaki bakangami mpo na yango.+10 Sikoyo na motema na ngai, nazali na mposa ya kosala kondimana+ ná Yehova Nzambe ya Yisraele, mpo nkanda na ye ya kongala elongwa na biso.11 Sikoyo, bana na ngai, oyo ezali ntango ya kopema te,+ mpo bino nde Yehova aponi mpo na kotɛlɛma liboso na ye mpo bósalela ye+ mpe bókoba kozala basaleli na ye+ mpe bato oyo basalaka ete mbeka ebimisa milinga.”+12 Na yango, Balevi+ batɛlɛmaki: Mahate mwana ya Amasai ná Yoele mwana ya Azaria, oyo bazalaki bana ya Bakohate;+ mpe na bana ya Merari:+ Kishe mwana ya Abadi ná Azaria mwana ya Yehalelele; mpe na bana ya Gereshone:+ Yoa mwana ya Zima ná Edene mwana ya Yoa;13 mpe na bana ya Elizafane:+ Shimiri ná Yeuele; mpe na bana ya Asafe:+ Zekaria ná Matania;14 mpe na bana ya Hemane:+ Yehiele ná Shimei; mpe na bana ya Yedutune:+ Shemaya ná Uziele.15 Na nsima, bayanganisaki bandeko na bango mpe bamisantisaki+ mpe bayaki ndenge mokonzi apesaki mitindo, na kolanda maloba+ ya Yehova, mpo na kopɛtola+ ndako ya Yehova.16 Bongo banganga-nzambe bakɔtaki na ndako ya Yehova mpo na kopɛtola yango mpe babimisaki mbindo nyonso oyo bamonaki na tempelo ya Yehova, batyaki yango na kati ya lopango+ ya ndako ya Yehova. Na nsima, Balevi bazwaki yango mpo na kobimisa yango na lobwaku ya mokɛli ya Kidrone,+ libándá.17 Bongo babandaki mosala yango ya kosantisa na mokolo ya liboso ya sanza ya liboso, mpe na mokolo ya mwambe ya sanza yango, bayaki na ndako ya kokɔtela+ ya Yehova; bongo basantisaki ndako ya Yehova mikolo mwambe, mpe na mokolo ya zomi na motoba ya sanza ya liboso+ basilisaki.18 Nsima na yango, bakɔtaki epai ya mokonzi Hizikiya mpe balobaki boye: “Topɛtoli ndako ya Yehova mobimba, etumbelo+ ya makabo ya kotumba ná bisaleli na yango nyonso,+ mesa+ ya mampa oyo bamatisamatisá likoló ya mosusu ná bisaleli na yango nyonso.+19 Mpe bisaleli nyonso+ oyo Mokonzi Ahaze,+ na kozanga bosembo+ na ye, alongolaki mpo básalela yango te na boumeli ya boyangeli na ye, tobongisi yango, mpe tosantisi+ yango; mpe yango wana liboso ya etumbelo ya Yehova.”20 Mpe mokonzi Hizikiya+ alamukaki ntɔngɔntɔngɔ+ mpe ayanganisaki bankumu+ ya engumba mpe amataki na ndako ya Yehova.21 Mpe bayaki na bangɔmbɛ-mibali nsambo,+ bampate-mibali nsambo, bana-mpate mibali nsambo mpe bantaba-mibali nsambo ezala likabo mpo na lisumu,+ mpo na bokonzi, mpo na esika mosantu mpe mpo na Yuda. Bongo alobaki na bana ya Arona banganga-nzambe+ bápesa yango mbeka likoló ya etumbelo ya Yehova.22 Na yango, babomaki+ bangɔmbɛ mpe banganga-nzambe bazwaki makila+ mpe bamwangisaki+ yango likoló ya etumbelo; nsima na yango, babomaki bampate-mibali+ mpe bamwangisaki makila+ likoló ya etumbelo, mpe babomaki bana-mpate ya mibali mpe bamwangisaki makila likoló ya etumbelo.23 Na nsima, babɛlɛmisaki bantaba-mibali+ ya likabo mpo na lisumu liboso ya mokonzi mpe ya lisangá mpe batyaki mabɔkɔ na bango likoló na yango.+24 Bongo banganga-nzambe babomaki yango mpe bapesaki likabo mpo na lisumu ná makila na yango likoló ya etumbelo, mpo na kozipa masumu ya Yisraele mobimba;+ mpamba te ezali mpo na Yisraele mobimba+ nde mokonzi alobaki ete likabo ya kotumba ná likabo mpo na lisumu epesama.+25 Na ntango yango, atɛlɛmisaki Balevi+ na ndako ya Yehova, na basɛmbalɛ,+ na bibɛtɛlo ya bansinga+ mpe banzɛnzɛ,+ na kolanda mitindo ya Davidi+ mpe ya Gade,+ momoni-bimonaneli ya mokonzi, mpe ya mosakoli Natane,+ mpo na lobɔkɔ ya Yehova nde mitindo yango epesamaki na nzela ya basakoli na ye.+26 Na yango, Balevi batɛlɛmaki wana na bibɛtɛlo+ ya Davidi, ná banganga-nzambe na bakelelo.+27 Na nsima, Hizikiya alobaki bápesa mbeka ya kotumba likoló ya etumbelo; mpe ntango mbeka ya kotumba ebandaki, loyembo+ ya Yehova ebandaki, na bakelelo mpe, ɛɛ, na kolanda bibɛtɛlo ya Davidi mokonzi ya Yisraele.28 Mpe lisangá mobimba bagumbamaki+ wana loyembo ezalaki koyembama+ na bakelelo ezali kobɛta makasi—nyonso wana tii ntango likabo ya kotumba esilaki.29 Mpe ntango kaka basilisaki kopesa yango, mokonzi mpe baoyo nyonso bazalaki elongo na ye bagumbamaki mpe bafukamaki bilongi na nse.+30 Mokonzi Hizikiya mpe bankumu+ balobaki sikoyo na Balevi ete básanzola Yehova na maloba ya Davidi+ mpe ya Asafe,+ momoni-bimonaneli. Bongo babandaki kopesa masanzoli na esengo,+ mpe bagumbamaki mpe bafukamaki bilongi na nse.+31 Nsukansuka, Hizikiya ayanolaki mpe alobaki boye: “Sikoyo, botondisi+ lobɔkɔ na bino na nguya mpo na Yehova. Bóbɛlɛma, mpe bómema bambeka+ mpe bambeka ya kozongisa matɔndi+ na ndako ya Yehova.” Mpe lisangá ebandaki komema bambeka mpe bambeka ya kozongisa matɔndi, mpe lisusu moto nyonso oyo motema elingi ayaki na makabo ya kotumba.+32 Mpe motángo ya makabo ya kotumba oyo lisangá yango ememaki ezalaki bangɔmbɛ ntuku nsambo (70), bampate-mibali nkama moko (100), bana-mpate ya mibali nkama mibale (200)—yango nyonso likabo ya kotumbela Yehova;+33 ná makabo mosantu, bangɔmbɛ nkama motoba (600) mpe bampate nkóto misato (3 000).34 Kasi banganga-nzambe+ bazalaki mingi te, mpe bakokaki te kolongola mposo ya makabo nyonso ya kotumba.+ Yango wana bandeko na bango+ Balevi basalisaki bango tii mosala esilaki+ mpe tii banganga-nzambe basilisaki komisantisa,+ mpo Balevi bazalaki motema sembo+ mpo na komisantisa koleka banganga-nzambe.35 Mpe, lisusu, makabo ya kotumba+ ezalaki mingi mpenza, ná biteni ya mafuta+ ya bambeka ya boyokani+ ná makabo ya masanga+ mpo na makabo ya kotumba. Ndenge wana nde mosala ya ndako ya Yehova ebongisamaki.+36 Bongo Hizikiya ná bato nyonso basepelaki mpo na oyo Nzambe ya solo abongisaki mpo na bato,+ mpamba te ezalaki na pwasa nde likambo yango esalemaki.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Samwele 14:1-52
14 Mpe esalemaki boye: mokolo moko, Yonatane,+ mwana ya Saulo alobaki na mosaleli na ye oyo azalaki komemela ye bibundeli ete: “Yaká tókatisa epai ya mwa etuluku ya basoda ya Bafilistia oyo bazalaka liboso, oyo bazali kuna na ngámbo.” Kasi ayebisaki tata na ye likambo yango te.+2 Mpe Saulo azalaki kofanda na ndelo ya Gibea,+ na nse ya nzete ya grenade oyo ezali na Migrone; mpe bato oyo bazalaki na ye bazalaki mibali soki nkama motoba (600).+3 (Mpe Ahiya mwana ya Ahitube,+ ndeko ya Ikabode+ mwana ya Finehase,+ mwana ya Eli,+ nganga-nzambe ya Yehova na Shilo,+ amemaki efode.)+ Mpe bato bayebaki te ete Yonatane akei.4 Nzokande, na katikati ya bisika ya koleka oyo Yonatane azalaki koluka kokatisa mpe kokende kobunda na mwa etuluku ya basoda ya Bafilistia oyo bazalaka liboso,+ libanga moko lokola lino ezalaki na ngámbo oyo, mpe libanga mosusu lokola lino ezalaki na ngámbo oyo kuna; mpe nkombo ya moko na yango Bozeze mpe nkombo ya mosusu Sene.5 Moko ya mino yango ezalaki likonzí na nɔrdi, etalani na Mikemashe,+ mpe mosusu ezalaki na sudi, etalani na Geba.+6 Bongo Yonatane alobaki na mosaleli yango, momemi-bibundeli na ye ete: “Yaká tókatisa epai ya mwa etuluku ya basoda oyo bazalaka liboso, bisutu+ wana. Mbala mosusu Yehova akokɔtela biso, mpamba te eloko moko te ekoki kopekisa Yehova kobikisa, ezala na bato mingi to na bato moke.”+7 Na yango momemi-bibundeli na ye alobaki na ye boye: “Salá nyonso oyo ezali na motema na yo. Kende epai nyonso olingi. Talá, ngai nazali na yo na nyonso oyo motema na yo elingi.”+8 Bongo Yonatane alobaki boye: “Talá, tozali kokatisa epai ya bato yango, mpe tómilakisa na bango.9 Soki balobi na biso boye: ‘Bótɛlɛma mpe bóningana te tii tokokutana na bino!’ tokotɛlɛma esika tozali, mpe tokomata te epai bazali.10 Kasi soki balobi boye: ‘Bómata awa tóbunda!’ tokomata, mpamba te Yehova akopesa bango mpenza na lobɔkɔ na biso, mpe yango nde elembo na biso.”+11 Na yango, bango mibale bamilakisaki na mwa etuluku ya basoda ya Bafilistia oyo bazalaka liboso. Mpe Bafilistia balobaki ete: “Talá Baebre bazali kobima na mabulu esika bamibombaki.”+12 Bongo mibali ya mwa etuluku yango ya basoda oyo bazalaka liboso bayanolaki Yonatane mpe momemi-bibundeli na ye mpe balobaki boye: “Bómata awa, mpe bokomona!”+ Na mbala moko, Yonatane alobaki na momemi-bibundeli na ye ete: “Matá, landá ngai, mpamba te Yehova akopesa bango mpenza na lobɔkɔ ya Yisraele.”+13 Mpe Yonatane azalaki se komata na mabɔkɔ ná makolo na ye,+ mpe momemi-bibundeli na ye azalaki na nsima na ye; mpe babandaki kokwea liboso ya Yonatane,+ bongo momemi-bibundeli na ye azalaki koboma bango na nsima na ye.+14 Mpe koboma oyo Yonatane mpe momemi-bibundeli na ye babomaki liboso, babomaki mibali soki ntuku mibale (20) na etando ya ektare moko kabolá na minei.*15 Bongo kolɛnga+ ekɔtaki na kaa yango, na esobe, mpe kati na bato nyonso ya mwa etuluku ya basoda oyo bazalaka liboso; mpe limpinga ya bapunzi+ yango mpe elɛngaki, mpe mabele ebandaki koningana,+ mpe yango ekómaki kolɛnga moko oyo euti na Nzambe.+16 Bongo basinzili ya Saulo na Gibea+ ya Benyamina bamonaki yango, mpe talá! yikiyiki ekómaki epai na epai.+17 Mpe Saulo alobaki na bato oyo bazalaki na ye ete: “Nabondeli bino, bótánga bato, mpe bótala nani kati na biso abimi.” Ntango batángaki bato, talá, Yonatane ná momemi-bibundeli na ye bazalaki te.18 Sikoyo, Saulo alobaki na Ahiya+ boye: “Yaká na sanduku ya Nzambe ya solo penepene awa!”+ (Mpamba te na mokolo yango, sanduku ya Nzambe ya solo ezalaki elongo na bana ya Yisraele.)+19 Mpe esalemaki boye: ntango Saulo azalaki koloba na nganga-nzambe,+ yikiyiki oyo ezalaki na kaa ya Bafilistia ezalaki se kokoba, ezalaki koya makasi koleka. Bongo Saulo alobaki na nganga-nzambe ete: “Tiká.”20 Na yango, Saulo ná bato nyonso oyo bazalaki elongo na ye babengamaki.+ Bongo bayaki kino na esika ya etumba, mpe talá, mopanga ya moto na moto ebalukelaki moninga na ye;+ mobulungano ezalaki monene mpenza.21 Mpe Baebre oyo kino ntango wana bazalaki bato ya Bafilistia+ mpe oyo bamataki elongo na bango na kaa, epai na epai, ata bango mpe bakómaki na ngámbo ya Yisraele oyo bazalaki ná Saulo mpe Yonatane.22 Lisusu, mibali nyonso ya Yisraele oyo babombanaki+ na etúká ya ngombangomba ya Efraime bayokaki ete Bafilistia bakimi, bango mpe batingamaki na bango makasi mpe balandaki bango na etumba.23 Bongo na mokolo yango, Yehova abikisaki+ Yisraele, mpe etumba ekómaki na Bete-avene+ mpe koleka.24 Mibali ya Yisraele bazalaki na nkaka makasi na mokolo yango, kasi atako bongo, Saulo alapisaki bato ndai,+ alobi: “Moto oyo akolya limpa liboso mpokwa ekóma mpe liboso nazongisela banguna na ngai mabe,+ moto wana alakelama mabe!” Mpe ata moto moko te kati na bato amekaki limpa.+25 Mpe bato nyonso ya mokili yango bakɔtaki na zamba, ezalaki na ntango mafuta ya nzoi+ ezalaki na mabele, etandamitandami likoló na yango.26 Ntango bato bakɔtaki na zamba, talá, mafuta ya nzoi+ ezalaki kotanga, kasi moto moko te atyaki lobɔkɔ na ye na monɔkɔ, mpamba te bato bazalaki kobanga ndai wana.+27 Nzokande Yonatane ayokaki te ntango tata na ye alapisaki bato ndai;+ bongo asembolaki nsɔngɛ ya lingenda oyo ezalaki na lobɔkɔ na ye mpe akɔtisaki yango na kati ya ndako ya nzoi mpe azongisaki lobɔkɔ na ye na monɔkɔ, bongo miso na ye ekómaki kongɛnga.+28 Na yango, moto moko kati na bato ayanolaki mpe alobaki boye: “Tata na yo alapisaki bato ndai monene, alobi: ‘Moto oyo akolya limpa lelo alakelama mabe!’”+ (Bongo bato bakómaki kolɛmba.)+29 Kasi Yonatane alobaki ete: “Tata na ngai amemeli mokili mpasi.+ Nabondeli bino, bótala ndenge miso na ngai engɛngi kaka mpo nameki mwa ndambo ya mafuta ya nzoi oyo.+30 Bongo soki bato bályaka+ biloko oyo bapunzaki epai ya banguna na bango na mokolo ya lelo elingaki kozala ndenge nini?+ Mpo sikoyo, koboma oyo tobomi Bafilistia ezali monene te.”+31 Mpe na mokolo yango, bazalaki kobomaboma Bafilistia banda na Mikemashe+ tii na Aiyalone,+ mpe bato balɛmbaki makasi.+32 Mpe bato babandaki komibwaka na lokoso na biloko oyo bapunzaki+ mpe babandaki kozwa bampate, bangɔmbɛ, bana-ngɔmbɛ mpe koboma yango na mabele, mpe bato balyaki yango ná makila.+33 Bongo bayebisaki Saulo ete: “Talá! Bato bazali kosalela Yehova lisumu na ndenge bazali kolya biloko ná makila.”+ Na yango ye alobaki boye: “Bosali na bosembo te. Bóbalusa naino libanga moko ya monene awa epai na ngai.”34 Nsima na yango, Saulo alobaki ete: “Bópanzana kati na bato, mpe bóyebisa bango boye: ‘Moto na moto ayela ngai ngɔmbɛ na ye, mpate na ye, mpe bosengeli koboma yango na esika oyo mpe kolya yango, kasi bólya yango ná makila+ te noki bósalela Yehova lisumu.’” Na yango, na butu wana, bato nyonso bamemaki, moto na moto, ngɔmbɛ na ye oyo ezalaki na lobɔkɔ na ye mpe babomaki yango wana.35 Mpe Saulo atongaki etumbelo+ moko mpo na Yehova. Wana nde etumbelo ya liboso oyo atongelaki Yehova.+36 Na nsima, Saulo alobaki boye: “Tókita, tólanda Bafilistia butubutu mpe tópunza bango tii ntɔngɔ ekotana,+ mpe tótika ata moto moko te kati na bango.”+ Na yango, balobaki ete: “Nyonso oyo emonani malamu na miso na yo, salá.” Mpe nganga-nzambe alobaki ete: “Tópusana awa epai ya Nzambe ya solo.”+37 Mpe Saulo abandaki kotuna Nzambe boye: “Nakita kolanda Bafilistia?+ Okopesa bango na lobɔkɔ ya Yisraele?”+ Kasi apesaki ye eyano te na mokolo wana.+38 Na yango, Saulo alobaki ete: “Bópusana awa,+ bino nyonso bato minene ya ekólo,+ mpe bótala malamu mpe bómona ndenge nini lisumu oyo esalemi lelo oyo.39 Mpamba te, se ndenge Yehova, oyo azali Mobikisi ya Yisraele, azali solo na bomoi, ata soki euti na mwana na ngai Yonatane, akokufa solo.”+ Kasi moto moko te kati na bato nyonso apesaki ye eyano.40 Bongo alobaki lisusu na Yisraele mobimba boye: “Bino bokozala na ngámbo moko, mpe ngai ná mwana na ngai Yonatane, tokozala na ngámbo mosusu.” Na yango, bato balobaki na Saulo ete: “Oyo emonani malamu na miso na yo, salá.”+41 Mpe Saulo alobaki na Yehova boye: “Ee Nzambe ya Yisraele, pesá Tumime!”+ Bongo Yonatane ná Saulo bazwamaki, kasi bato bazwamaki na likambo te.+42 Sikoyo, Saulo alobaki boye: “Bóbwaka mbɛsɛ+ mpo na koyeba soki ezali ngai to mwana na ngai Yonatane.” Mpe Yonatane azwamaki.43 Na nsima, Saulo alobaki na Yonatane boye: “Yebisá ngai naino, osali nini?”+ Na yango, Yonatane ayebisaki ye mpe alobaki ete: “Ya solo, namekaki mwa mafuta ya nzoi na nsɔngɛ ya lingenda oyo ezali na lobɔkɔ na ngai.+ Ngai oyo! Tiká nakufa!”44 Na yango, Saulo alobaki ete: “Tiká Nzambe asala bongo mpe abakisa yango,+ soki okufi te,+ Yonatane.”45 Kasi bato balobaki na Saulo boye: “Yonatane asengeli nde kokufa, ye moto amemi lobiko monene+ boye na Yisraele? Ekoki kokanisama ata moke te!+ Lokola Yehova azali solo na bomoi,+ ata nsuki+ moko te ya motó na ye ekokwea na mabele; mpo ezali elongo na Nzambe nde ye asalaki mosala na mokolo ya lelo.”+ Na yango, bato basikolaki+ Yonatane, mpe akufaki te.46 Bongo Saulo atikaki kolanda Bafilistia, mpe Bafilistia bakendaki epai na bango.+47 Mpe Saulo azwaki bokonzi na Yisraele+ mpe akendaki kobunda na banguna na ye nyonso epai na epai, abundaki na Moabe,+ bana ya Amone,+ Edome,+ bakonzi ya Soba+ mpe Bafilistia;+ mpe esika nyonso oyo azalaki kobaluka, azalaki kopesa bango bitumbu.+48 Mpe azalaki kosala lokola elombe+ mpe abomaki Amaleke+ mpe abikisaki Yisraele na lobɔkɔ ya mopunzi na bango.49 Mpe bana mibali ya Saulo ezalaki Yonatane,+ Yishivi ná Malaki-shua,+ bongo bankombo ya bana na ye mibale ya basi yango oyo: nkombo ya oyo ya liboso Merabe+ mpe nkombo ya oyo ya leki Mikale.+50 Mpe nkombo ya mwasi ya Saulo Ahinoame mwana ya Ahimaaze, mpe nkombo ya mokonzi ya basoda na ye Abinere+ mwana ya Nere, ndeko ya tata ya Saulo.51 Kishe+ nde tata ya Saulo, mpe Nere,+ tata ya Abinere, azalaki mwana ya Abiele.52 Mpe etumba ná Bafilistia ezalaki se makasi na mikolo nyonso ya Saulo.+ Mbala nyonso oyo Saulo azalaki komona mobali moko ya nguya to elombe, azalaki kozwa ye azala esika moko na ye.+
Maloba na nse
^ To, “na etando ya mabele oyo ngɔmbɛ mibale ekokaki kotimola na mokolo moko, kabolá na mibale.”


text:
Lisolo 49: Moi etɛlɛmi
BÓTALA Yosua. Alobi ete: ‘Moi tɛlɛmá!’ Mpe moi etɛlɛmi. Etikali na katikati ya likoló mokolo mobimba. Yehova nde moto atɛlɛmisi yango. Kasi mpo na nini Yosua alingi moi ekita te?
Ntango bakonzi mitano ya mabe ya Kanana oyo tolobelaki liboso bayaki kobunda na bato ya Gibeone, bato ya Gibeone batindaki moto abenga Yosua aya kosalisa bango; mpe moto yango alobaki ete: ‘Yaká noki epai na biso. Bikisá biso. Bakonzi nyonso ya etúká ya ngomba bayei kobunda na basaleli na yo.’
Yosua ná bato na ye bakei mbala moko. Batamboli butu mobimba. Ntango bakómi na Gibeone, basoda ya bakonzi mitano wana babangi makasi mpe babandi kokima. Bongo Yehova atindeli bango mbula ya mabanga, mpe mbula yango ebomaki basoda mingi koleka oyo bato ya Yosua babomaki.
Bongo Yosua amoni ete moi elingi kokɔta. Butu elingi koya mpe banguna bakokima. Yango wana, abondeli Yehova mpe alobi ete: ‘Moi tɛlɛmá!’ Mpe lokola moi etɛlɛmi, Bayisraele bakobi koboma banguna na bango.
Na Kanana, ezalaki na bakonzi mosusu ya mabe oyo bazalaki koyina libota ya Nzambe. Esɛngaki mbula soki motoba mpo Yosua ná basoda na ye bálonga bakonzi ntuku misato na moko (31) na mokili yango. Nsima na yango, Yosua akabolaki mokili ya Kanana na mabota oyo bazwaki naino eteni na bango ya mokili te.
Bambula mingi elekaki, mpe nsukansuka Yosua akufi, na mbula nkama moko na zomi (110). Ntango nyonso oyo ye ná baninga na ye bazalaki na bomoi, bato batosaki Yehova. Kasi nsima ya liwa ya bato malamu wana, Bayisraele babandaki kosala mabe, mpe mpasi ezalaki koyela bango. Na ntango yango, bazalaki kosɛnga Nzambe asalisa bango.
Yosua 10:6-15; 12:7-24; 14:1-5; Basambisi 2:8-13.
Mituna
- Na elilingi oyo, Yosua azali koloba nini, mpe mpo na nini?
- Ndenge nini Yehova asalisaki Yosua ná mibali na ye ya etumba?
- Yosua alongaki bakonzi boni, mpe bitumba yango eumelaki mbula boni?
- Mpo na nini Yosua akabolaki mokili ya Kanana?
- Ntango Yosua akufi, azalaki na mbula boni, mpe bato bakómaki kosala nini na nsima?
Mituna mosusu
- Tángá Yosua 10:6-15.
Koyeba ete Yehova atɛlɛmisaki moi ná sanza mpo na Yisraele, etindi biso tózala na elikya nini lelo oyo? (Yos. 10:8, 10, 12, 13; Nz. 18:3; Mas. 18:10)
- Tángá Yosua 12:7-24.
Nani mpenzampenza nde alongaki bakonzi 31 ya Kanana, mpe mpo na nini likambo yango ezali na ntina mpo na biso lelo oyo? (Yos. 12:7; 24:11-13; Mib. 31:8; Luka 21:9, 25-28)
- Tángá Yosua 14:1-5.
Ndenge nini mabele ekabolamaki kati na mabota ya Yisraele, mpe likambo yango emonisi nini mpo na libula na paradiso? (Yos. 14:2; Yis. 65:21; Ezk. 47:21-23; 1 Ko. 14:33)
- Tángá Basambisi 2:8-13.
Ndenge Yosua azalaki kosala na Yisraele, nani lelo oyo azali kobatela biso mpo tópɛngwa te? (Bas. 2:8, 10, 11; Mat. 24:45-47; 2 Tes. 2:3-6; Tito 1:7-9; Em. 1:1; 2:1, 2)


text:
LAMUKÁ! Sanza ya Mai 2014 | Mitungisi—Oyo okoki kosala mpo elekela yo motó te
Mitungisi ekoki kozala malamu kaka soki oyebi ndenge ya kosala mpo elekela yo motó te.
Makambo oyo ezali koleka na mokili
Ezali na masolo oyo: esika moko oyo bamonaka mbula na mbula lolenge ya sika ya bikelamu koleka 100, toli etali bangonga oyo bana basengeli kolekisaka liboso ya TV, mpe milende oyo bazali kosala mpo na kobimisa nguya ya mopɛpɛ mpe ya moi, mpe ndenge oyo balongi te.
ELOBELI TITRE YA EZIPELI
Mitungisi—Oyo okoki kosala mpo elekela yo motó te
Batoli ya Biblia ekoki kosalisa yo mpo mitungisi oyo eutaka na makambo minei oyo bato mingi bakutanaka na yango elekela yo motó te.
LISALISI MPO NA LIBOTA
Ndenge ya koteya mwana asalelaka Internet na mayele
Ndenge nini okoki kotika naino mibeko mpe kosalisa mwana azwaka ye moko bikateli ya malamu?
MITUNA-LISOLO
Monganga moko oyo ayebi kosala lipaso malamu alobeli kondima na ye
Banda bambula mingi doktɛrɛ Guillermo Perez azalaki kondima liteya ya evolisyo, kasi sikoyo andimi mpenza ete Nzambe nde asalá nzoto na biso. Nini etindaki ye abongola makanisi?
Koluka bandɔki na Mpoto
Eleko ya nsɔmo mpenza ekendaki nsango mpo na “buku ya nsɔmɔ mpenza mpe . . . ya mabe koleka babuku nyonso oyo bato babimisá.”
BIBLIA ELOBI NINI?
Komanyola
Komanyola nyonso ezalaka ndenge moko te.
Bwanya ezali kobelela—Okoki koyoka yango?
Bwanya ya solosolo ekosilisa bampasi ya bato.
Makambo mosusu
Nakoki kobanda kolinga?
Talelá mituna minei oyo ekosalisa yo oyeba soki okoki kobanda kolinga.
Baboti na yo babomá libala?
Okoki kosala nini mpo na kolongola mawa mpe nkanda na motema?
Moize akoli na Ezipito
Mpo na nini mama ya Moize atyaki ye na Ebale Nile? Yekolá makambo mosusu oyo etali Moize, libota na ye, mpe mwana mwasi ya Farao.


text:
Mekolá bosembo mpe motema mawa ya Yehova
“Bósambisaka na bosembo ya solosolo; mpe bómoniselanaka motema boboto mpe motema mawa.”—ZEKARIA 7:9.
1, 2. (a) Ndenge nini Yesu azalaki kotalela Mibeko ya Nzambe? (b) Na ndenge nini bakomeli ná Bafarisai basalelaki Mibeko na ndenge ya mabe?
YESU azalaki kolinga Mibeko ya Moize. Ezali likambo ya kokamwa te mpo Mibeko yango eutaki epai ya Tata na ye, Yehova, Moto oyo aleki ntina na bomoi ya Yesu. Nzembo 40:8 esakolaki ete Yesu akolinga mpenza Mibeko ya Nzambe; elobaki: “Ee Nzambe na ngai, nasepeli kosala mokano na yo, mpe mobeko na yo ezali na kati na ngai.” Na maloba mpe na misala na ye, Yesu amonisaki ete Mibeko ya Nzambe ezali ya kokoka, epesaka litomba mpe nyonso ekokisamaka.—Matai 5:17-19.
2 Na ntembe te, Yesu ayokaki mawa ntango amonaki ndenge bakomeli ná Bafarisai bazalaki kosalela Mibeko ya Tata na ye na ndenge ya mabe, mpe kobimisa yango lokola ezali mindɔndɔ. Alobaki na bango: “Bopesaka moko ya bandambo zomi ya manti mpe ya aneti, mpe ya kumini”; alingaki koloba ete bazalaki kotya likebi mingi na kotosa makambo ya mikemike ya Mibeko. Mabe ezalaki wapi? Yesu abakisaki: “Kasi botyoli makambo ya Mibeko oyo ezali na ntina mingi, elingi koloba, bosembo ná motema mawa ná kondima.” (Matai 23:23) Bafarisai bakangaki ntina ya Mibeko te, mpe bazalaki kokanisa ete baleki basusu. Kasi Yesu akangaki ntina ya Mibeko, ayebaki ete etinda na yango mokomoko emonisaki bizaleli kitoko ya Yehova.
3. Tokolobela nini na lisolo oyo?
3 Biso bakristo tosɛngisami kotosa Mibeko ya Moize te. (Baroma 7:6) Kasi mpo na nini Yehova akomisaki Mibeko yango na Liloba na ye, Biblia? Mpo alingi tóyeba mpe tósalela “makambo ya mibeko oyo ezali na ntina mingi,” elingi koloba mitinda oyo esimbi Mibeko. Na ndakisa, mpo na nini atyaki ebongiseli ya bingumba ya ekimelo? Na lisolo oyo eleki, tozwaki mateya na makambo oyo mobomi asengelaki kosala. Na lisolo oyo, tokoyekola makambo oyo bingumba ya ekimelo ezali koteya biso mpo na Yehova mpe ndenge oyo tokoki komekola bizaleli na ye. Tokopesa biyano na mituna misato: Ndenge nini bingumba ya ekimelo emonisi motema mawa ya Yehova? Ezali koteya biso nini mpo na ndenge oyo Nzambe atalelaka bomoi? Mpe ndenge nini emonisi bosembo na ye ya kokoka? Na likambo mokomoko, meká komona ndenge okoki komekola Tata na biso ya likoló.—Tángá Baefese 5:1.
BISIKA BINGUMBA YA EKIMELO EZALAKI EMONISAKI MOTEMA MAWA YA NZAMBE
4, 5. (a) Makambo nini ebongisamaki mpo mobomi akóma nokinoki na engumba ya ekimelo, mpe mpo na nini? (b) Yango ezali koteya biso nini mpo na Yehova?
4 Yehova alingaki ete moto amona mpasi te mpo na kokóma na bingumba motoba ya ekimelo. Ayebisaki Bayisraele bápona bingumba misato na ngámbo moko ya Ebale Yordani, misato na ngámbo mosusu. Mpo na nini? Mpo mobomi akóma na moko ya bingumba yango nokinoki mpe na pɛtɛɛ nyonso. (Mitángo 35:11-14) Banzela oyo ezalaki komema na bingumba yango ezalaki ntango nyonso malamu. (Kolimbola Mibeko 19:3) Na kolanda masolo ya kala ya Bayuda, ezalaki na bilembo nzelanzela mpo na kosalisa babomi bámona bingumba yango. Lokola bingumba ya ekimelo ezalaki na Yisraele, Moyisraele oyo abomi moto kozanga ete akana yango azalaki na ntina te ya koluka libateli na mboka mopaya, epai akokaki kokɔta na losambo ya banzambe ya lokuta.
5 Kanisá naino: Yehova apesaki mobeko ete báboma moto oyo abomi moto. Kasi soki moto abomi na nko te, apesaki ye libaku ya komona motema mawa ya Nzambe mpe ya kozwa libateli. Moto moko oyo alimbolaka makambo ya Biblia alobaki: “Basalaki ete makambo nyonso ezala polele, pɛtɛɛ, mpe mindɔndɔ te.” Yehova azali te mosambisi moko ya motema mabe oyo alukaka kaka ndenge ya kopesa basaleli na ye etumbu. Kasi, “atondi mpenza na motema mawa.”—Baefese 2:4.
6. Bafarisai bazalaki komekola motema mawa ya Yehova? Limbolá.
6 Nzokande Bafarisai bazalaki kolinga koyokela basusu mawa te. Na ndakisa, na kolanda bonkɔkɔ ya Bayuda, Bafarisai bazalaki koboya kolimbisa moto oyo azongeli libunga moko mbala koleka misato. Mpo na komonisa ete ezaleli na bango ezalaki mabe, Yesu apesaki ndakisa ya Mofarisai moko oyo azalaki kobondela pembeni ya mokɔngɔli-mpako moko. Mofarisai alobaki: “Ee Nzambe, natɔndi yo mpo nazali lokola bato mosusu te, babɔtɔli, bato bazangi boyengebene, bato ya ekobo, to mpe lokola mokɔngɔli-mpako oyo.” Liteya nini Yesu alingaki kopesa? Bafarisai “bazalaki kotalela bato mosusu ete bazali mpamba,” mpe bazalaki komona ete ezali na ntina te báyokela bango mawa.—Luka 18:9-14.
7, 8. (a) Ndenge nini okoki komekola motema mawa ya Yehova? (b) Mpo nini tosengeli kozala na komitikisa mpo na kolimbisa basusu?
7 Mekolá Yehova, kasi Bafarisai te. Zalá na boboto mpe monisáká motema mawa. (Tángá Bakolose 3:13.) Salá ete bato bákakatanaka te mpo na kosɛnga yo bolimbisi. (Luka 17:3, 4) Omituna boye: ‘Nalimbisaka basusu kozanga mindɔndɔ, ata soki bapesi ngai mpasi mbala ebele? Nalukaka mpenza kozongisa kimya na moto oyo asalaki ngai mabe to apesaki ngai mpasi?’
8 Mpo na kolimbisa basusu, tosengeli kozala na komitikisa. Bafarisai bazalaki kokanisa ete baleki basusu, yango wana bazalaki kolinga kolimbisa te. Kasi biso bakristo tosengeli ‘komona bamosusu ete baleki’ biso mpe kolimbisa bango na motema moko. (Bafilipi 2:3) Tómituna boye: ‘Namekolaka Yehova mpe nazalaka na komikitisa?’ Soki tozali na komikitisa, ekozala mpasi te mpo basusu básɛnga biso bolimbisi mpe tokolimbisa bango kozanga kokakatana. Monisáká motema mawa nokinoki mpe kosilikaka mpambampamba te.—Mosakoli 7:8, 9.
ZWÁ BOMOI NA MOTUYA, MPE ‘NGAMBO YA MAKILA ATA MOKO TE EKOKWELA YO’
9. Ndenge nini Yehova asalisaki Bayisraele bámona ete bomoi ezali mosantu?
9 Moko ya bantina ya libosoliboso ya bingumba ya ekimelo ezalaki ya kobatela Bayisraele mpo bázala te na ngambo ya makila ya moto oyo azali na likambo te. (Kolimbola Mibeko 19:10) Yehova alingaka bomoi, mpe ayinaka koboma moto. (Masese 6:16, 17) Lokola azali Nzambe mosantu mpe ya sembo, ata soki moto abomi na nko te, akokaki kolekisa yango kaka boye te. Ya solo, bakokaki koyokela moto oyo abomi na nko te mawa. Kasi asengelaki liboso koyebisa mikóló ndenge makambo elekaki. Soki mikóló bamoni ete abomaki na nko te, mobomi yango asengelaki kotikala na engumba ya ekimelo tii nganga-nzambe monene akokufa. Yango ekokaki kolimbola ete akolekisa bomoi na ye mobimba kuna. Ebongiseli yango ezalaki komonisa Bayisraele nyonso ete bomoi ezali mosantu. Mpo na kokumisa Mopesi-bomoi, basengelaki kosala nyonso oyo bakoki mpo bátya bomoi ya basusu na likama te.
10. Ndenge nini Yesu amonisaki ete bakomeli ná Bafarisai bazalaki kozwa bomoi ya basusu na motuya te?
10 Kasi, bakomeli ná Bafarisai bamonisaki ete bazwaka bomoi ya basusu na motuya te. Yesu alobaki na bango: “Bolongoli fungola ya boyebi; bino moko bokɔtaki te, mpe baoyo bazalaki kokɔta bokangelaki bango nzela!” (Luka 11:52) Yesu alingaki koloba nini? Bakomeli mpe Bafarisai bazalaki na mokumba ya kolimbwela bato Liloba ya Nzambe mpe kosalisa bango bázwa bomoi ya seko. Kasi bango balukaki nde kopekisa bato bálanda Yesu, “Kapita ya bomoi.” (Misala 3:15) Na ndenge yango, bazalaki komema bato na libebi. Bakomeli mpe Bafarisai bazalaki bato ya lolendo mpe bazalaki koluka kaka matomba na bango moko; bazalaki na ntina ya bomoi ya basusu te. Bazalaki mpenza mitema mabe!
11. (a) Ndenge nini Paulo amonisaki ete atalelaka bomoi ndenge Yehova atalelaka yango? (b) Nini ekosalisa biso tómekola molende ya ntoma Paulo na mosala ya kosakola?
11 Ndenge nini tokoki komekola Yehova mpe koboya kokóma lokola bakomeli ná Bafarisai? Tosengeli komemya bomoi mpe kozwa yango na motuya. Ntoma Paulo asalaki yango na ndenge alukaki kosakwela bato ebele mpenza nsango malamu ya Bokonzi. Yango wana alobaki: “Nazali pɛto na makila ya bato nyonso.” (Tángá Misala 20:26, 27.) Kasi ntoma Paulo azalaki kosakola kaka mpo na kokima ngambo ya makila to mpo Yehova asɛngaki asala yango? Te. Azalaki kolinga bato. Azalaki kozwa bomoi na bango na motuya, mpe alingaki ete bázwa bomoi ya seko. (1 Bakorinti 9:19-23) Biso mpe tosengeli kotalela bomoi ndenge Yehova atalelaka yango. Alingi bato nyonso bábongola motema mpo bábika. (2 Petro 3:9) Mpo na komekola Yehova, tosengeli kolinga bato. Motema mawa ekotinda biso tósakolaka na molende mpe yango ekopesa biso esengo.
12. Mpo na nini komibatela na makama ezali na ntina mpo na basaleli ya Nzambe?
12 Mpo tótalela bomoi ndenge Yehova atalelaka yango, tosengeli mpe kozala na makanisi ebongi na oyo etali komibatela na makama. Tosengeli kotambwisa motuka mpe kosala mosala na bokɛngi, ata ntango tozali kotonga, kobongisa, to kokende na esika na biso ya losambo. Tóbosana te ete bato, komibatela na makama, mpe bomoi ezali na ntina koleka mbongo to ntango. Nzambe na biso asalaka ntango nyonso oyo ezali malamu; ebongi tómekola ye. Mingimingi bankulutu basengeli kokanisa ndenge ya komibatela na makama mpe kobatela basusu. (Masese 22:3) Soki nkulutu moko akundweli yo mobeko moko oyo etali komibatela na makama, yokelá ye. (Bagalatia 6:1) Soki ozali kotalela bomoi lokola Yehova, ‘ngambo ya makila ata moko te ekokwela yo.’
BÓSAMBISA “ENGEBENE BIKATELI OYO WANA”
13, 14. Ndenge nini mikóló na Yisraele bakokaki komekola bosembo ya Yehova?
13 Yehova asɛngaki mikóló ya Yisraele bámekola bosembo na ye. Ya liboso, mikóló basengelaki koluka koyeba ndenge makambo nyonso elekaki. Na nsima, basengelaki kotalela malamumalamu mposa ya motema ya mobomi yango, makanisi na ye, mpe makambo asalá kala mpo báyeba soki esengeli komonisa motema mawa to te. Mikóló basengelaki mpe koluka koyeba soki mobomi azalaki koyina moto yango, yango wana abomaki ye. (Tángá Mitángo 35:20-24.) Soki batatoli bazalaki, esengelaki ata mibale báloba liboso bákatela mobomi etumbu.—Mitángo 35:30.
14 Nsima ya koyeba mpenza ndenge makambo elekaki, mikóló basengelaki mpe kotalela moto ye moko, kaka likambo asalaki te. Basengelaki kozala na bososoli mpo bátalela likambo na bozindo mpe bámona mpo na nini likambo yango esalemaki. Oyo eleki ntina, basengelaki kozala na elimo santu ya Yehova mpo esalisa bango bámekola bososoli, motema mawa, mpe bosembo na ye.—Kobima 34:6, 7.
15. Na ndenge nini Yesu akesenaki na Bafarisai na ndenge ya kotalela basumuki?
15 Bafarisai bazalaki na motema mawa te ntango bazalaki kosambisa. Bazalaki kotalela kaka likambo oyo mosumuki asali, kasi te bomoto na ye. Ntango Bafarisai mosusu bamonaki Yesu azali kolya na ndako ya Matai, batunaki bayekoli na ye: “Mpo na nini moteyi na bino azali kolya elongo na bakɔngɔli-mpako ná basumuki?” Yesu ayanolaki: “Bato ya nzoto kolɔngɔnɔ bazalaka na mposa ya monganga te, kasi nde bato oyo bazali kobɛla. Boye bókende koyekola ntina ya maloba oyo: ‘Nalingi motema mawa, kasi mbeka te.’ Mpo nayaki kobenga bayengebene te, kasi basumuki.” (Matai 9:9-13) Yesu azalaki nde kokɔtela basumuki? Te. Alingaki bábongola motema. Yango nde likambo ya ntina na nsango oyo azalaki kosakola. (Matai 4:17) Yesu amonaki ete mwa “bakɔngɔli-mpako mpe basumuki” mosusu bazalaki na mposa ya kobongwana. Bayaki na ndako ya Matai kaka mpo na kolya te. Bazalaki wana mpo balandaki Yesu. (Marko 2:15) Likambo ya mawa, Bafarisai mingi bazalaki kotalela bato ndenge moko na Yesu te. Bazalaki kondima te ete bato bakoki kobongwana, bazalaki komona bango lokola basumuki oyo bazangi elikya. Nzokande, Yehova azalaka bongo te, amonisaka motema mawa mpe bosembo!
16. Bankulutu oyo bazali kosambisa basengeli koluka koyeba nini?
16 Lelo, bankulutu basengeli komekola Yehova, Nzambe oyo “alingaka bosembo.” (Nzembo 37:28) Ya liboso, basengeli koluka malamumalamu mpo na koyeba soki lisumu esalemaki mpenza. Soki esalemaki, bakolanda malako ya Biblia mpo na koyeba oyo bakosala. (Kolimbola Mibeko 13:12-14) Ntango bazali kosambisa, basengeli kozala ekɛngɛ mpo na koyeba soki moto oyo asali lisumu abongoli motema to te. Koyeba yango ezalaka ntango nyonso pɛtɛɛ te. Kobongola motema eyebanaka na ndenge oyo mosumuki azali kotalela likambo oyo asalaki mpe oyo ezali na motema na ye. (Emoniseli 3:3) Mosumuki asengeli kobongola motema mpo amona motema mawa ya Nzambe. *—Talá maloba na nse ya lokasa.
17, 18. Ndenge nini bankulutu bakoki koyeba soki moto abongoli mpenza motema? (Talá elilingi ya ebandeli.)
17 Yehova ná Yesu bayebaka makanisi ya moto mpe mayoki na ye mpo bakoki kotánga mitema. Kasi bankulutu bakoki kotánga mitema te. Na yango, soki ozali nkulutu, ndenge nini okoki koyeba soki moto abongoli mpenza motema? Ya liboso, sɛngá Yehova bwanya mpe bososoli. (1 Bakonzi 3:9) Ya mibale, salelá Liloba ya Nzambe mpe mikanda ya moombo ya sembo mpo esalisa yo oyeba bokeseni kati na “mawa ya mokili” mpe “mawa oyo eyokani na mokano ya Nzambe,” elingi koloba kobongola motema ya solosolo. (2 Bakorinti 7:10, 11) Talá ndenge Biblia elobeli baoyo babongolaki motema mpe baoyo babongolaki motema te, mpe talelá ndenge oyo bamiyokaki, makanisi na bango, mpe ndenge oyo basalaki.
18 Ya misato, talelá bomoto ya moto oyo asali lisumu, kaka te mabe oyo asali. Mpo na nini akómi bongo? Mpo na nini azwaki ekateli moko boye? Mikakatano nini ekómeli ye mpe esika nini makoki na ye esuki? Biblia esakolaki ete Yesu, Mokonzi ya lisangá, “akosambisa te na kolanda kaka oyo ekomonana na miso na ye, mpe akopamela te na kolanda kaka likambo oyo matoi na ye eyoki. Mpe akosambisa na boyengebene mpenza bato oyo bazangá, mpe akopamela na kolongobana mpo na bolamu ya bato ya komikitisa oyo bazali na mabele.” (Yisaya 11:3, 4) Bankulutu, Yesu atye bino mpo bóbatela lisangá na ye mpe akosalisa bino bósambisa na bosembo mpe na motema mawa. (Matai 18:18-20) Tozali mpenza na botɔndi ndenge tozali na bankulutu oyo babatelaka biso! Basalisaka mpe biso tómonisa bosembo mpe motema mawa.
19. Likambo nini oyo etali bingumba ya ekimelo okani kosalela?
19 Mibeko ya Moize ezali na “makambo ya ebandeli ya boyebi mpe ya solo.” Eteyaka biso makambo etali Yehova mpe mitinda na ye. (Baroma 2:20) Na ndakisa, bingumba ya ekimelo eteyi bankulutu ndenge ya ‘kosambisa na bosembo ya solosolo’ mpe eteyi biso nyonso tómoniselanaka “motema boboto mpe motema mawa.” (Zekaria 7:9) Ata soki tosɛngisami te kolanda Mibeko ya Moize, tóyeba ete Yehova abongwani te. Bosembo mpe motema mawa ezali na ntina mingi na miso na ye. Ezali mpenza libaku malamu kosambela Nzambe ya boye. Na yango mekolá bizaleli na ye mpe okozwa libateli na ye!
^ par. 16 Talá “Mituna ya batángi” na Linɔ́ngi ya Mosɛnzɛli ya 15/09/2006 lokasa 30.


text:
LINƆ́NGI YA MOSƐNZƐLI No 4 2017 | Biblia elobi nini mpo na bomoi mpe liwa?
OKANISI NINI?
Nzambe akanaki ete bato bákufaka? Biblia elobi: “[Nzambe] akopangwisa mpisoli nyonso na miso na bango, mpe liwa ekozala lisusu te.”—Emoniseli 21:4.
Nimero oyo ya Linɔ́ngi ya Mosɛnzɛli elobeli makambo oyo Biblia elobi mpo na bomoi mpe liwa.
ELOBELI TITRE YA EZIPELI
Motuna oyo etungisaka bato mingi
Lokola bato bazali na makanisi ndenge na ndenge na likambo yango, ezali nde na moto to esika moko oyo tokoki kozwa eyano ya malamu mpe ya solo na motuna wana?
ELOBELI TITRE YA EZIPELI
Oyo Biblia elobi mpo na bomoi mpe liwa
Ezali nde na eteni moko ya nzoto na biso oyo ekobaka kozala na bomoi nsima ya liwa? Moto azali na molimo oyo ekufaka te? Bato oyo bakufá bazali wapi?
Ntango moto oyo tolingaka azali na maladi oyo akobika na yango te
Bato ya libota bakoki kosala nini mpo na kobɔndisa mpe kobatela ndeko na bango oyo azali na maladi oyo akobika na yango te? Ndenge nini moto oyo azali kosalisa moto ya maladi akoki kokanga motema na mitungisi mpe mayoki oyo ekoki koyela ye ntango azali kobatela moto ya maladi?
Elias Hutter mpe Babiblia na ye ya Ebre oyo etiká nsango
Elias Hutter, moto moko ya mayele na siɛklɛ ya 16, abimisaki Babiblia mibale ya Ebre oyo ezalaki kitoko.
Lɛtrɛ oyo eleki moke na alfabɛ ya Ebre ezali kokitisa biso mitema
Yesu alingaki koloba nini ntango alobelaki lɛtrɛ oyo eleki moke na alfabɛ?
Paradiso na mabele—Ndɔtɔ mpamba to likambo ya solo?
Banda kala, bato mingi bazalaki kondima likanisi oyo elobaka ete paradiso oyo elimwá ezalaki awa na mabele. Paradiso yango ekoki kozongisama?
Biblia elobi nini?
Emonaka lokola ete moto oyo azali na bomoi asengeli kaka komitungisa. Mitungisi ekosila?
Makambo mosusu
Mpo na nini bato bakufaka?
Eyano oyo Biblia epesi na motuna yango ekokitisa yo motema mpe ekopesa yo elikya.


text:
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM
SANGO
MALAMU
NA
NDINGA NA
BISO
LOSAMBO YA MOLEKI NZELA
Sanzola Yawe, molimo na ngai, mpe kobosana ata moke te makambo na ye nyonso ya malamu oyo asala, ye oyo alimbisaka masumu na yo nyonso, mpe abikisaka bapasi na yo nyonso. Banzembo 103: 2-3.
Esengo mingi lelo oyo ya koya ko kabola elongo na bino sango malamu.
Amemaki masumu na biso na nzoto na ye, likolo ya ekulusu, mpo ete tokufa na masumu mpe tozala na bomoi mpo na bosembo; bobiki na nzela ya bapota na ye. Pamba te, bozalaki lokola bameme oyo ezalaki kotelengana-telengana, kasi sik'oyo bosili kozonga epai ya Mobateli ya bameme mpe mokengeli ya milimo na bino. 1 Pierre 2: 24-25.
Sango malamu, Nzambe azali Tata, mpe alingi bolamu mpo na bana na ye.
Ndeko , moninga, Yesu ayaki kokangola biso, apambolaki biso pe .... Ye alingi bolamu na biso., Nzambe alobaki ye moko, na monoko ya ba profeta, Ngai nazali na zali libiki.
Nalingi bobele kobondela po na yo,
Bisika oyo yo ozali, tiya bobele elikya epayi ya Tata, libiki na mapamboli nioso ekowuta bobele na maboko na ye. Mokolo moko nalandaki mateya ya mosali na Nzambe oko, na internet.Ye azali kobondela po na bamaladie, nalandi losambo na ye , natiaki elikya ete Nzambe azali tata mpe alingi ete bana na ye bazali na nzoto kolongunu.Na mbala moko,Nzambe abikisaki ngai, bokono na zalaki na yango esilaki na mbala moko.
Tobondela
Tata, nabeleli yo nangonga oyo, okita na ngolu nioso na kati ya bomoyi ya ndeko na ngai, yo oyebi na malamu, kombo na ye, mikakatano ,to mikumba na ye, bokono to baposa na ye; Nasengi bobele otiya loboko na yo ya bo-tata na nzoto na ye, Tondisa mpe nguya na yo na ndako na ye; Na tie elikya mokano nayo ekokisama na nzoto naye, Na koki koloba, ndeko na ngai akongolami, abikisami, pe kimia ne esengo etondisami na nzoto na ye. Lokumu nioso ezala epayi na yo tata ya likolo. Amen.
Nazalaki koyenga-yenga mikolo nioso, makaya, makambo mingi ya bosoto. Mosala ya malonga te , epayi pe mitungisi ya ndenge ne ndenge. Nazali mondimi uta kala, nayebibi nkombo ya Yesu Kristo, kasi nazali kaka kati na bosoto, nabebisaki nzoto na ngai na makaya. Yesu na mawa na ye azaliki koluka ngai. Libala na ngai ekomaki pene ya kokabwana, nayebaki na malamu tina ya likambo yango, kasi na boyaki komikitisa. Mbongo na ngai nioso ezalaki kosila na loyenge. Kasi mokolo moko Nkolo yesu abongolaki manso. Nakutanaki na moninga ya Mama na ngai oyo azali mondimi ya solo. Mama oyo akabelaki ngai bibliya.
Tango na komaki kotanga buku oyo na ndako na ngai, moke moke, makanisi mpe mayela na ngai ekomaki kofungwama. Mwinda ya Nzambe eye na bomoyi na ngai, liloba ya Nzambe ekolisi kondima na ngai. Lelo oyo, nazongi na nzela oyo Nkolo alingi po na bana na ye banso, natiki bosoto na bozoba, natingami na mabondeli. Kasi makaya ebebisaki pema na ngai. mokolo moko, nazali liboso ya ordinateur, nazali kolanda mateya ya lingomba moko na France. Na ngonga moko, papa pasteur abeleli, ye alobi boye/ Yo elenge mobali oyo ozali kolanda biso na internet, yo oyo ozali na pema mokosi, pasi na tolo na yo, Nzambe abikisi yo lelo, e tika molimo na ye eya na bomoyi na yo. Na mbala moko, nayokaki moto na makasi na nzoto na ngai. Yango ewumelaki te, kasi uta tango wana,pna na ngai ezongaki malamu, pai esilaki, lelo oyo nazali na nzoto kolungunu. aleluya, tika ete Nzambe akumisama, ye oyo na sima ya bibilia afungoli mayele na nai, mpe na sima ya Molimo mosantu alendisi ngai. Amen.
Je reste positif et je sais que grâce au Seigneur ma vie va changer et que je vais retrouver un emploi rapidement. Amen.


text:
GÉORGIE
Namonaki ete bomoi na ngai ezalaki malamu mpenza
Madona Kankia
ABOTAMAKI NA 1962
BATISIMO 1990
NA MOKUSE Azalaká na parti ya Bakoministe na ekólo Géorgie, asalisaki bato ebele báyeba solo. Na 2015, azwaki diplome na kelasi ya liboso ya Eteyelo ya bapalanganisi ya nsango malamu ya Bokonzi na Tbilissi.
NTANGO nayambaki solo na 1989, nazalaki moto ya lokumu na parti ya Bakoministe na engumba na ngai, Senaki, mpe mbala mingi nazalaki kokɔta na likita ya Soviet Suprême ya Géorgie, oyo ekokani na parlema ya mikolo oyo. Elenge mobali moko mpe alakaki ngai libala, yango wana namonaki ete bomoi na ngai ezalaki malamu mpenza.
Papa ná mama basalisaki ngai nalingaka Nzambe. Yango wana nazalaki kondima Nzambe atako nazalaki moto ya Koministe. Ntango nakómaki koyekola Biblia, nazwaki biyano ya malamu na mituna na ngai nyonso, yango wana nazwaki ekateli ya komipesa na Yehova. Kasi bato ya libota na ngai, baninga, ezala ya mosala mpe elenge mobali oyo alakaki ngai libala, basepelaki te na ekateli oyo nazwaki.
Lingomba na ngai ya sika esalaki ete bandeko na ngai ya libota básundola ngai mpe ezalaki ata na boyokani moke te na mosala na ngai ya politiki. Namonaki malamu nalongwa na ndako, naboya elenge mobali yango mpe natika mosala na ngai ata mpe kolongwa na parti ya Bakoministe mpe na parlema ya Union Soviétique. Nsima ya kozwa batisimo, baninga mpe bato ya libota batungisaki ngai mpenza. Lokola nayebanaki mingi na engumba na ngai, nakendaki na engumba ya Koutaïssi, epai nabandaki mbala moko mosala ya mobongisi-nzela.
Ntango bato batunaka ngai soki ebongaki nandima konyokwama bongo mpo na kondima na ngai, nayanolaka bango kozanga kokakatana ete nazali mpenza na esengo na bikateli oyo nazwaki. Atako baboti na ngai bayebaki mpenza te ntina oyo nazwaki bikateli wana, nazali na esengo ndenge bateyaki ngai nalinga Nzambe mpe mozalani na ngai. Yango esalisaki ngai mpenza na bomoi.


text:
MOKAPO 4
“Yehova . . . azali monene na nguya”
1, 2. Makambo nini ya kokamwa Eliya asilaki komona na bomoi na ye, kasi makambo nini eleki kokamwisa amonaki ntango azalaki na kati ya lidusu na Ngomba Holebe?
ELIYA asilaki komona makambo ya kokamwa liboso. Na ndakisa, bayanganga bazalaki koyela ye biloko ya kolya mbala mibale na mokolo na esika oyo amibombaki. Amonaki mbɛki moko ya fufu ná molangi moko ya mafuta oyo fufu mpe mafuta na yango esilaki te na boumeli ya ntango molai oyo nzala makasi ekɔtaki na mboka. Amonaki kutu mɔtɔ euti na likoló ntango asɛngaki yango na libondeli. (1 Mikonzi, mokapo 17, 18) Atako bongo, Eliya amonaki naino te na bomoi na ye makambo lokola oyo elandi.
2 Wana azalaki na kati ya lidusu moko ya mabanga na Ngomba Holebe mpe agunzanaki mwa moke na monɔkɔ na yango, amonaki makambo ya kokamwa mpenza oyo elandanaki. Ya liboso, ezalaki mopɛpɛ. Ekoki kozala ete mopɛpɛ yango ebɛtaki makasi mpe esalaki makɛlɛlɛ makasi, mpamba te epasolaki bangomba mpe ebukaki mabanga. Nsima na yango, mabelé eninganaki; koningana yango ebimisaki nguya ya makasi mpenza oyo ezalaka na kati ya mabelé. Mpo na kosukisa, mɔtɔ eyaki. Na ntembe te, ntango mɔtɔ yango elekaki na esika Eliya azalaki, ayokaki mopɛpɛ moko ya mɔtɔ mpenza.
‘Talá, Yehova azalaki koleka’
3. Makambo oyo Eliya amonaki ezalaki elembo ya ezaleli nini ya Nzambe, mpe epai wapi tokoki komona bilembo mosusu ya ezaleli yango?
3 Makambo nyonso wana oyo Eliya amonaki eyokani na likambo moko: ezali kolakisa nguya monene ya Yehova Nzambe. Yango elingi koloba te ete tosengeli naino komona likamwisi moko mpo tósosola ete Nzambe azali na nguya, mpamba te ezalaka mpasi te mpo na komona nguya yango. Biblia eyebisi biso ete biloko oyo Yehova akelá emonisaka “nguya na ye ya seko mpe Bonzambe na ye.” (Baloma 1:20) Zwá kaka ndakisa ya mikalikali oyo esalaka lokola koboma miso mpe bankake oyo engulumaka na ntango ya mbula ya mopɛpɛ makasi, to mai oyo ezali kouta na nguya nyonso likoló ya ngomba mpe kokwea na nse, to mpe likoló monene oyo etondi na minzoto! Bandakisa nyonso wana ezali komonisa yo nguya ya Nzambe te? Atako bongo, na mokili ya lelo, bato moke kaka nde bandimaka mpenza nguya ya Nzambe. Kutu, baoyo bayebi mpenza ndenge yango ezali bazali lisusu moke koleka. Nzokande, koyeba malamu ezaleli yango ya Yehova etindaka biso tópusana penepene na ye. Na eteni oyo, tokoyekola malamumalamu nguya ya Yehova oyo ekokani na mosusu te.
Ezaleli moko ya ntina mingi ya Yehova
4, 5. (a) Boyokani nini ezali kati na nkombo ya Yehova mpe nguya na ye? (b) Mpo na nini ezalaki mpenza malamu ndenge Yehova aponaki ngɔmbɛ-mobali ezala elembo ya nguya na ye?
4 Nguya ya Yehova eleki nguya ya moto nyonso. Yilimia 10:6 elobi ete: “Zambi mosusu azali lokola yo te, ee [Yehova]; yo ozali monene, nkombo na yo ezali monene kati na nguya.” Omoni awa balobeli nguya elongo na nkombo ya Yehova. Ozali koyeba lisusu ete nkombo yango elimboli “Akómisaka.” Nini epesaka Yehova likoki ya kokela eloko nyonso alingi mpe ya kokóma lolenge nyonso alingi? Libosoliboso, nguya na ye. Ɛɛ, likoki oyo Yehova azali na yango ya kosala makambo, ya kokokisa mokano na ye, ezali na nsuka te. Nguya yango ezali moko ya bizaleli na ye ya ntina mingi.
5 Lokola Yehova ayebi ete biso bato tokoki te kokanga ntina ya bonene ya nguya na ye, asalelaka bandakisa mpo na kosalisa biso. Ndenge tomonaki yango, asalelaka ngɔmbɛ-mobali lokola elembo ya nguya na ye. (Ezekiele 1:4-10) Aponi elembo yango mpenza malamu, mpamba te ata ngɔmbɛ-mobali oyo babɔkɔlaka ezalaka nyama moko monene mpe ya nguya mingi. Bato oyo bazalaki kofanda na Palestine na ntango ya kala bazalaki mpenza te kokutana na ekelamu mosusu ya makasi koleka oyo wana. Kasi bayebaki motindo moko ya ngɔmbɛ-mobali oyo ezalaki kobangisa bango koleka
6. Mpo na nini kaka Yehova nde abengami “Mozwi-ya-Nguya-Nyonso”?
6 Ndenge moko mpe, moto azali mpenza moke mpe azali na makasi te soki tokokanisi ye na Yehova, Nzambe ya nguya. Na miso na Ye, ata bikólo ya makasi ezali lokola putulu likoló ya emekeli ya kilo. (Yisaya 40:15) Yehova akeseni na bikelamu nyonso, mpamba te azali na nguya oyo ezali na nsuka te; yango wana, kaka ye nde abengami “Mozwi-ya-Nguya-Nyonso.” * (Emoniseli 15:3) Yehova azali “na makasi kati na nguya” mpe azali ‘na nguya monene.’ (Yisaya 40:26) Ye moto apesaka nguya; atako bongo, nguya na ye esilaka te. Azelaka te ete eloko to moto mosusu apesa ye makasi, mpamba te ‘makasi ezali ya ye.’ (Nzembo 62:11) Kasi, na nzela nini Yehova amonisaka nguya na ye?
Ndenge oyo Yehova amonisaka nguya na ye
7. Elimo santu ya Yehova ezali nini, mpe likanisi nini maloba ya minɔkɔ oyo bakomaki na yango Biblia na ebandeli epesaka na ntina na yango?
7 Elimo santu eutaka ntango nyonso epai ya Yehova mpe esilaka te. Yango ezali nguya ya Nzambe wana ezali kosala mosala. Kutu, Biblia ebengi yango na Genese 1:2 (NW) “nguya ya Nzambe oyo esalaka mosala.” Liloba ya Liebele mpe ya Grɛki oyo ebongolami na “elimo” ekoki kobongolama na bisika mosusu na “mopɛpɛ,” “mpema,” mpe “mopɛpɛ ya makasi.” Bato oyo bakomaka badiksionɛrɛ balobi ete maloba wana ya minɔkɔ oyo bakomaki na yango Biblia na ebandeli epesaka likanisi ya nguya moko oyo ezali kosala mosala, kasi emonanaka te. Elimo ya Nzambe ezali lokola mopɛpɛ; tomonaka yango te, kasi esalaka makambo ya solo mpe oyo emonanaka.
8. Na maloba ya elilingi, ndenge nini Biblia ebengaka elimo ya Nzambe; mpe mpo na nini bokokanisi yango ebongi?
8 Ezali na mosala ata moko te oyo elimo santu ya Nzambe ekoki kosala te. Yango wana, Yehova asalelaka yango mpo na kokokisa likambo nyonso oyo akani kosala. Ezali mpo na yango nde, na maloba ya elilingi, Biblia ebengaka elimo ya Nzambe “mosapi,” “lobɔkɔ ya nguya,” to “lobɔkɔ losembwi” ya Nzambe. (Luka 11:20; Deteronome 5:15; Nzembo 8:3) Moto asalaka na lobɔkɔ na ye misala ndenge na ndenge oyo ezali kosɛnga makasi to bokɛngi ndenge moko te; ndenge moko mpe, Nzambe asalelaka elimo na ye mpo na kokokisa likambo nyonso oyo akani
9. Bokonzi oyo Yehova azali koyangela na yango ezali monene boni?
9 Yehova amonisaka mpe nguya na ye na nzela ya bokonzi na ye, Nkolo Mokonzi ya molɔ́ngɔ́. Kanisá ete ozali koyangela bamilio na bamilio ya bato ya mayele mpe ya makoki oyo bazali pene na kotosa mitindo na yo. Ɛɛ, Yehova azali na bokonzi ya ndenge wana. Azali na bato oyo basalelaka ye, oyo mbala mingi Makomami ekokanisaka bango na limpinga ya basoda. (Nzembo 68:11; 110:3) Kasi, baanzelu baleki bato na makasi. Na ndakisa, ntango basoda ya Asiria bayaki kobunda na ekólo ya Nzambe, anzelu moko mpamba abomaki na butu moko basoda 185 000! (2 Mikonzi 19:35) Baanzelu ya Nzambe ‘baleki na nguya.’
10. (a) Mpo na nini babengaka Mozwi-ya-Nguya-Nyonso ete Yehova ya mampinga? (b) Nani nde ekelamu ya Yehova oyo eleki bikelamu mosusu nyonso na makasi?
10 Baanzelu bazali boni? Na emonaneli moko, mosakoli Danyele amonaki bikelamu ya elimo koleka milio 100 kuna na likoló bazali liboso ya kiti ya bokonzi ya Yehova; kasi yango elingi koloba te ete amonaki baanzelu nyonso oyo Yehova akelá. (Danyele 7:10) Na yango, bakoki ntango mosusu kozala bamilio nkama na nkama. Yango wana, Nzambe abengami Yehova ya mampinga. Titre yango ezali komonisa lokumu monene oyo azali na yango mpo azali Komanda ya ebele ya baanzelu ya makasi oyo basalaka na molɔngɔ. Na motó ya bikelamu nyonso wana ya elimo, atye Mwana na ye ya bolingo, “mwana ya liboso na bozalisi nyonso.” (Bakolose 1:15) Lokola Yesu azali anzelu-mokonzi
11, 12. (a) Na makambo nini nguya ya liloba ya Nzambe emonanaka? (b) Yesu alobaki nini mpo na komonisa ete nguya ya Yehova ezali mpenza monene?
11 Yehova azali na lolenge mosusu oyo amonisaka nguya na ye. Baebele 4:12 elobi ete: “Liloba ya Nzambe ezali na bomoi mpe ezali na nguya.” Osilá komona nguya monene ya Liloba ya Nzambe, to nsango epemami na elimo na ye oyo tozali kokuta sikoyo na kati ya Biblia? Liloba yango ekoki kopesa biso makasi, koyeisa kondima na biso makasi mpe kosalisa biso tóbongola mpenza bomoto na biso. Ntoma Paulo ayebisaki baninga na ye bandimi bákeba na bato oyo bazalaki na etamboli ya mbindo mpenza. Nsima na yango, alobaki boye: “Nzokande bamosusu na kati na bino bazalaki ndenge wana.” (1 Bakolinti 6:9-11) Ya solo, “liloba ya Nzambe” emonisaki nguya na yango mpe esalisaki bango bábongwana.
12 Nguya ya Yehova eleki monene mpe amonisaka yango na ndenge oyo eleki malamu; yango wana, eloko moko te ekoki kopekisa ye kosalela yango. Yesu alobaki boye: “Epai ya Nzambe makambo nyonso ekoki kosalema.” (Matai 19:26) Kasi, Yehova asalelaka nguya na ye mpo na kokokisa mikano nini?
Nguya oyo esalelamaka na ntina
13, 14. (a) Mpo na nini tokoki koloba ete Yehova azali te kaka eloko moko boye oyo ebimisaka nguya? (b) Yehova asalelaka nguya na ye na makambo nini?
13 Elimo ya Yehova eleki nguya ata ya ndenge nini oyo ezali na mokili; mpe Yehova azali te nguya moko boye, to eloko moko boye oyo ebimisaka nguya. Azali nde Nzambe oyo azali na bomoto mpe oyo ayebi mpenza kosalela nguya na ye na ntango ebongi. Kasi, nini etindaka ye asalela yango?
14 Ndenge tokomona yango, Nzambe asalelaka nguya na ye mpo na kokela, kobebisa, kobatela mpe kozongisa makambo ndenge ezalaki
15. Ntina nini etindaka Yehova asalela nguya na ye mpo na basaleli na ye, mpe ndenge nini amonisaki yango na likambo ya Eliya?
15 Yehova asalelaka mpe nguya na ye mpo na bolamu ya mokomoko na biso. Yoká ndenge 2 Ntango 16:9 elobi: “Miso ya [Yehova] ekotambolaka kati na mokili mobimba ete amonisa nguya na ye mpo na bango baoyo bazali na mitema pɛto liboso na ye.” Likambo Eliya akutanaki na yango, oyo tolobelaki na ebandeli, ezali ndakisa moko oyo ezali kondimisa yango. Mpo na nini Yehova alakisaki ye nguya na Ye na ndenge ya kokamwa wana? Yezabele, mwasi ya mokonzi, alapaki ndai ete akoboma Eliya. Yango wana, mosakoli yango akimaki. Akanisaki ete atikali kaka ye moko, azalaki kobanga mpe alɛmbaki nzoto
16. Mpo na nini kokanisa nguya monene ya Yehova ekoki kobɔndisa biso?
16 Atako Yehova azali lisusu kosala makamwisi te na eleko oyo, kasi azali kaka ndenge azalaki na mikolo ya Eliya. (1 Bakolinti 13:8) Ata lelo oyo, azali kaka na mposa ya kosalela nguya na ye mpo na bolamu ya baoyo balingaka ye. Atako azali kuna likoló elongo na bilimo mosusu, kasi azali mosika na biso te. Lokola nguya na ye ezali na ndelo te, ntaka ata ya ndenge nini ekoki kopekisa yango te. “[Yehova] azali [nde] penepene na bango nyonso bakobenga ye.” (Nzembo 145:18) Mokolo moko, ntango mosakoli Danyele azalaki kosɛnga Yehova asalisa ye, anzelu moko abimelaki ye liboso kutu asilisa kobondela! (Danyele 9:20-23) Eloko moko te ekoki kopekisa Yehova kosalisa bato oyo ye alingaka to kopesa bango makasi.
Nguya mpe bokonzi ya Nzambe epekisi bato kopusana penepene na ye?
17. Na ndenge nini nguya mpe bokonzi ya Yehova esalaka ete tóbanga ye, kasi yango epesaka biso te kobanga ya ndenge nini?
17 Nguya mpe bokonzi ya Nzambe esengeli nde kotinda biso tóbanga ye? Eyano ezali ‘ɛɛ’ mpe ‘te.’ Toyanoli ‘ɛɛ,’ mpamba te nguya mpe bokonzi na ye ezali kotinda biso mpenza tózala na ezaleli ya kobanga Nzambe, to limemya makasi oyo tolobelaki na mokuse na mokapo oyo eleki. Biblia eyebisi biso ete kobanga ya ndenge wana ezali “ebandeli ya bwanya.” (Nzembo 111:10) Kasi toyanoli mpe ‘te,’ mpamba te nguya mpe bokonzi ya Nzambe ezali kotinda biso te ete tóbanga ye na ndenge ya mabe to tóboya kopusana penepene na ye.
18. (a) Mpo na nini bato mingi batyelaka bato ya nguya motema te? (b) Ndenge nini toyebi ete nguya mpe bokonzi ya Yehova ekoki kobebisa ye te?
18 Lord Acton, moto moko monene ya Angleterre, akomaki boye na mobu 1887: “Mbala mingi, bokonzi ebebisaka moto; soki bokonzi eleki mingi, ebebisaka mpe mingi koleka.” Bato mingi bazongelaka maloba na ye mbala na mbala, ntango mosusu mpo bamonaka ete ezali mpenza solo. Mbala mingi, bato ya kozanga kokoka basalelaka bokonzi na bango mabe; makambo eleká emonisi mpe ete ezali bongo. (Mosakoli 4:1; 8:9) Yango wana, bato mingi batyelaka bato ya nguya motema te mpe bapusanaka penepene na bango te. Yehova mpe azali na bokonzi oyo eleki mingi, kasi ebebisi ye? Soki moke te! Ndenge tomonaki yango, azali mosantu; ata eloko moko te ekoki kobebisa ye. Yehova akeseni na basi mpe mibali ya kozanga kokoka oyo bazali na bokonzi na mokili oyo esili kobeba. Ata mbala moko te asalelá nguya mpe bokonzi na ye mabe, mpe akosala yango ata mbala moko te.
19, 20. (a) Na boyokani na bizaleli nini mosusu Yehova amonisaka ntango nyonso nguya na ye, mpe mpo na nini likambo yango ezali kokitisa motema? (b) Ndakisa nini okoki kopesa mpo na komonisa komipekisa ya Yehova, mpe mpo na nini ezaleli yango ezali kosepelisa yo?
19 Tóbosana te ete Yehova azali kaka na nguya te. Tokoyekola mpe bosembo, bwanya mpe bolingo na ye. Kasi, tókanisa te ete Yehova amonisaka bizaleli na ye kozanga kotalela makambo mosusu to kaka ndenge wana lokola nde soki amonisi ezaleli moko, akoki komonisa mosusu te na ntango wana kaka. Ezali bongo te; kutu, ndenge tokomona yango na mikapo oyo elandi, Yehova amonisaka ntango nyonso nguya na ye na boyokani na bosembo, bwanya mpe bolingo na ye. Kanisá sikoyo ezaleli mosusu oyo Nzambe azali na yango, ezaleli moko oyo bayangeli ya mokili oyo bazalaka na yango mpenza te
20 Kanisá ete okutani na moto moko oyo abangisi yo mpo azali mpenza engambe mpe azali na nguya mingi. Kasi nsima na yango, omoni ete azali na boboto. Azali ntango nyonso pene mpe na mposa ya kosalela nguya na ye mpo na kosalisa mpe kobatela bato, mingimingi baoyo bazangi makasi. Asalelaka makasi na ye mabe te. Omoni ete bakoseli ye makambo kaka mpamba; kasi atomboki te, afandi kimya, azali kopesa nzoto na ye kilo, azali ata mpe na boboto. Okómi komituna soki okokoka kozala na boboto mpe na komipekisa ndenge wana, mingimingi soki yo nde ozalaka na makasi lokola ye. Wana okómi koyeba moto yango mokemoke, ntembe ezali te ete okolinga kopusana penepene na ye, boye te? Tozali na bantina mingi mpenza ya kopusana penepene na mozwi-ya-nguya-nyonso Yehova. Yoká ndenge fraze mobimba, epai tozwi motó ya likambo ya mokapo oyo, elobi: ‘Yehova asilikaka noki te, azali monene na nguya.’ (Nahumu 1:3) Yehova awelaka te kosalela nguya na ye mpo na kosala bato mabe, ata soki ezali bato ya mabe. Azali mpenza na elimo ya boboto. Mbala ebele oyo batumolaki ye, amonisaki ete ‘asilikaka noki te.’
21. Mpo na nini Yehova aboyaka kotinda bato na makasi ete básala mokano na ye, mpe yango eteyi biso nini na ntina na ye?
21 Tótalela sikoyo komipekisa ya Yehova na ndenge mosusu. Soki ozalaki na nguya oyo ezangi nsuka, okanisi ete okokaki koyoka na bantango mosusu mposa ya kotinda bato básala makambo kaka ndenge yo olingi? Nzokande Yehova, atako azali na nguya mingi, atindaka bato na makasi te ete básalela ye. Atako Yehova ayebi ete moto akozwa bomoi ya seko kaka soki azali kosalela ye, kasi atindaka biso na makasi te ete tósalela ye. Na boboto mpenza, apesaka nde mokomoko na biso lokumu na ndenge atikelaka biso tópona oyo tomoni malamu. Ayebisaka biso liboso mbuma mabe to malamu oyo tokobuka soki toponi kosala mabe to malamu. Kasi, atikelaka biso moko tópona oyo tolingi kosala. (Deteronome 30:19, 20) Yehova asepelaka ata moke te ete moto asalela Ye mpo bazali kotinda ye na makasi to mpo moto yango azali kobanga nguya na Ye monene na ndenge ya mabe. Alukaka baoyo bakosalela ye mpo motema etindi bango mpe mpo balingi ye.
22, 23. (a) Nini emonisi ete Yehova asepelaka kopesa basusu nguya? (b) Tokoyekola nini na mokapo oyo elandi?
22 Tótalela sikoyo likambo ya nsuka oyo esengeli kotinda biso tóyoka Nzambe Mozwi-ya-Nguya-Nyonso nsɔmɔ te. Mbala mingi, bato oyo bazali na bokonzi babangaka kopesa basusu mwa ndambo ya bokonzi. Nzokande, Yehova asepelaka kopesa basambeli na ye ya sembo nguya. Apesi basusu bokonzi monene, na ndakisa Mwana na ye. (Matai 28:18) Yehova apesaka mpe basaleli na ye nguya na lolenge mosusu. Biblia elimboli yango boye: ‘Ee Yehova, epai na yo, monene ezali mpe nguya mpe nkembo mpe elonga mpe lokumu. Zambi nyonso na likoló mpe na nse ezali ya yo. . . . Na lobɔkɔ na yo, nguya ezali mpe makasi; kokómisa monene mpe kokembisa nyonso ezali na lobɔkɔ na yo.’
23 Ya solo mpenza, Yehova akosepela kopesa yo makasi. Apesaka kutu baoyo balingi kosalela ye “nguya oyo eleki makasi.” (2 Bakolinti 4:7) Nzambe yango ya makasi oyo asalelaka nguya na ye na boboto mpe na kolandáká mitinda oyo eleki malamu bongo, abendi yo mpenza epai na ye, boye te? Na mokapo oyo elandi, tokotalela ndenge oyo Yehova asalelaka nguya na ye mpo na kokela.
^ par. 6 Liloba ya Grɛki oyo ebongolami na “Mozwi-ya-Nguya-Nyonso” elimboli mpenzampenza “Moyangeli ya biloko nyonso; Ye oyo azali na nguya nyonso.”
^ par. 15 Biblia elobi ete ‘Yehova azalaki kati na mopɛpɛ te . . . , na koningana ya mokili te . . . , na mɔtɔ te.’ Basaleli ya Yehova bakeseni na basambeli ya banzambe ya masapo oyo bazali biloko oyo ekelamá; basaleli ya Yehova balukaka Ye te na kati ya mopɛpɛ, mɔtɔ to na biloko mosusu ya mokili. Ye aleki monene, eloko moko te oyo ye akelá ekoki kokoka ye.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Matai 5:1-48
5 Ntango amonaki ebele ya bato yango amataki na ngomba; mpe nsima ya kofanda, bayekoli na ye bayaki epai na ye;2 mpe afungolaki monɔkɔ na ye mpe abandaki koteya bango ete:3 “Esengo na baoyo bayebi bobola na bango ya elimo,+ mpo bokonzi ya likoló ezali ya bango.+4 “Esengo na baoyo bazali na mawa, mpo bakobɔndisama.+5 “Esengo na bato ya ezaleli ya boboto,+ mpo bakozwa libula ya mabele.+6 “Esengo na baoyo bazali na nzala mpe na mposa+ ya boyengebene, mpo bakotonda.+7 “Esengo na bato ya motema mawa,+ mpo bakomonisela bango motema mawa.8 “Esengo na bato ya motema pɛto,+ mpo bakomona Nzambe.+9 “Esengo na bato oyo batyaka kimya,+ mpo bakobengama ‘bana+ ya Nzambe.’10 “Esengo na baoyo banyokwami+ mpo na boyengebene, mpo bokonzi ya likoló ezali ya bango.11 “Esengo na bino ntango bazali kolobela bino mabe+ mpe konyokola+ bino mpe kokosela bino makambo ya ndenge nyonso mpo na ngai.12 Bósepela mpe bópumbwa na esengo,+ mpo mbano+ na bino ezali monene na likoló; mpo ndenge wana nde banyokolaki basakoli+ oyo bazalaki liboso na bino.13 “Bino bozali mungwa+ ya mabele; kasi soki mungwa esili elɛngi, ndenge nini elɛngi na yango ekozonga? Ezali lisusu na ntina moko te, kasi bakobwaka yango kaka libándá+ mpo bato bányata yango.14 “Bino bozali pole ya mokili.+ Engumba oyo ezali likoló ya ngomba ekoki kobombama te.15 Bapelisaka mwinda mpe batyaka yango likoló ya etɛlɛmiselo ya miinda kasi na nse ya ekɔlɔ ya komekela te,+ mpe engɛngɛlaka baoyo nyonso bazali na kati ya ndako.16 Ndenge moko mpe tiká pole+ na bino engɛnga liboso ya bato, mpo bámona misala na bino ya malamu+ mpe bápesa Tata na bino oyo azali na likoló nkembo.+17 “Bókanisa te ete nayaki mpo na kobebisa Mibeko+ to Basakoli. Nayaki mpo na kobebisa yango te, kasi mpo na kokokisa yango;+18 mpo ya solo mpenza nalobi na bino ete likoló ná mabele ekoki koleka+ kasi ata ‘i’ to mwa eteni ya ‘i’ ya Mibeko ekoleka te soki makambo nyonso esalemi te.+19 Yango wana, moto nyonso oyo akobuka+ moko ya mitindo oyo eleki moke mpe akoteya bato básala bongo, akobengama ‘moto oyo aleki moke’ na bokonzi ya likoló.+ Moto nyonso oyo akosalela yango mpe akoteya+ yango, moto yango akobengama ‘moto monene’+ na bokonzi ya likoló.20 Mpo nalobi na bino ete soki boyengebene na bino eleki mpenza oyo ya bakomeli mpe ya Bafarisai te,+ bokokɔta na bokonzi ya likoló te.+21 “Boyokaki ete balobaki na bato ya ntango ya kala, ‘Osengeli koboma moto te;+ kasi moto nyonso oyo akoboma moto+ akozongisa monɔkɔ na tribinale.’+22 Nzokande, ngai nalobi na bino ete moto nyonso oyo akobombela ndeko na ye nkanda+ akozongisa monɔkɔ+ na tribinale; kasi moto nyonso oyo akoloba na ndeko na ye liloba ya kotyola oyo ekoki kutu kolobelama te akozongisa monɔkɔ na Tribinale Monene; nzokande moto nyonso oyo akoloba ete, ‘Yo nsuka ya bolole!’ akoki kobwakama na mɔtɔ ya Gehena.+23 “Bongo soki omemi likabo na yo na etumbelo+ mpe kuna okanisi ete ndeko na yo azali na likambo ná yo,+24 tiká likabo na yo kuna liboso ya etumbelo, mpe kende; liboso yokaná yo na ndeko na yo,+ mpe na nsima, ntango okozonga, pesá likabo na yo.+25 “Salá noki obongisa makambo elongo na moto oyo azali na likambo ya kosamba na yo, naino ozali na ye na nzela kuna, noki te moto oyo azali na likambo ná yo+ apesa yo na mabɔkɔ ya mosambisi, mpe mosambisi apesa yo na polisi, mpe obwakama na bolɔkɔ.26 Ya solo nalobi na yo, Okobima kuna te tii okofuta mbongo ya ebende ya nsuka ya motuya moke mpenza.+27 “Boyokaki ete balobi, ‘Osengeli kosala ekobo te.’+28 Kasi ngai nalobi na bino ete moto nyonso oyo azali kokoba kotala mwasi+ tii ayoki ye mposa asali na ye ekobo+ na motema.+29 Nzokande, soki liso na yo ya mobali ezali kobɛtisa yo libaku, pikolá yango mpe bwaká yango mosika na yo.+ Mpo eleki malamu obungisa moko ya binama na yo na esika ete nzoto na yo mobimba ebwakama+ na Gehena.30 Lisusu, soki lobɔkɔ na yo ya mobali ezali kobɛtisa yo libaku, katá yango mpe bwaká yango mosika na yo.+ Mpo eleki malamu obungisa moko ya binama na yo na esika ete nzoto na yo mobimba ekende na Gehena.31 “Balobá lisusu ete, ‘Moto nyonso oyo abomi libala+ na mwasi na ye, apesa ye mokanda ya koboma libala.’+32 Nzokande, ngai nalobi na bino ete moto nyonso oyo akoboma libala na mwasi na ye, soki ezali te mpo na pite,+ azali kotinda ye na ekobo,+ mpe moto nyonso oyo abali mwasi oyo abomá libala azali kosala ekobo.+33 “Lisusu boyokaki ete balobaki na bato ya ntango ya kala ete, ‘Osengeli te kolapa ndai+ bongo okokisa yango te, kasi osengeli kokokisa bilako oyo osaleli Yehova.’+34 Nzokande, ngai nalobi na bino ete: Bólapa ndai te,+ na nkombo ya likoló te, mpo ezali kiti ya bokonzi ya Nzambe;+35 na nkombo ya mabele mpe te, mpo ezali ebonga+ ya makolo na ye; na nkombo ya Yerusaleme mpe te, mpo ezali engumba+ ya Mokonzi monene.36 Osengeli mpe kolapa ndai na motó na yo te; mpo okoki kokómisa nsuki ata moko mpɛmbɛ to moindo te.37 Tiká liloba na bino Ɛɛ ezala Ɛɛ, Te na bino, Te;+ mpo maloba oyo ebakisami likoló na oyo wana euti na moto mabe.+38 “Boyokaki ete balobi, ‘Liso mpo na liso mpe lino mpo na lino.’+39 Nzokande, ngai nalobi na bino: Bótɛmɛla te moto oyo azali mabe; kasi moto nyonso oyo abɛti yo mbata na litama+ na yo ya mobali, pesá ye mpe oyo mosusu.40 Mpe soki moto alingi kokende na yo na tribinale mpe kokamata elamba na yo ya kati, tikelá ye mpe elamba na yo ya likoló;+41 mpe soki moto moko oyo azali na bokonzi azwi yo na makasi mpo osalela ye mosala kilomɛtrɛ moko, kende na ye kilomɛtrɛ mibale.+42 Pesá moto oyo azali kosɛnga yo, mpe moto oyo alingi kodefa epai na yo kozanga kozongisa na benefisi kopesa ye mokɔngɔ te.+43 “Boyokaki ete balobi, ‘Osengeli kolinga mozalani na yo+ mpe koyina monguna na yo.’+44 Nzokande, ngai nalobi na bino ete: Bókoba kolinga banguna na bino+ mpe kobondela mpo na baoyo bazali konyokola bino;+45 mpo bómonisa ete bozali bana ya Tata na bino oyo azali na likoló,+ mpo abimiselaka bato mabe ná bato malamu moi na ye mpe anɔkiselaka bayengebene ná bato oyo bazangi boyengebene mbula.+46 Mpo soki bozali kolinga baoyo balingaka bino, mbano nini bozwi?+ Bakɔngɔli-mpako basalaka mpe bongo te?47 Mpe soki bozali kopesa mbote kaka bandeko na bino, likambo nini ya monene bosali? Bato ya bikólo mosusu basalaka mpe bongo te?48 Yango wana, bosengeli kozala bato ya kokoka, ndenge Tata na bino ya likoló azali moto ya kokoka.+


text:
Mwamisato, 17 sanza ya 1
Ata moko te kati na bango ayebaki koloba monɔkɔ ya Bayuda.
Soki tozali te kokanga ntina ya mateya ya Biblia na monɔkɔ ya bapaya, yango ekoki kozala likama monene mpo na boyokani na biso ná Yehova. Ntango Nehemia azongaki na Yerusaleme, amonaki ete bana mosusu kuna bayebaki te koloba monɔkɔ ya Ebre. Lokola bana yango bazalaki te kokanga ntina ya Liloba ya Nzambe, boyokani na bango ná Yehova ezalaki makasi te. (Neh. 8:2, 8) Baboti mosusu oyo bazali kopesa mabɔkɔ na masangá ya minɔkɔ ya bapaya bamonaki ete boyokani ya bana na bango ná Yehova ezali lisusu makasi te. Mpo na nini? Ntango tozali kotánga na monɔkɔ ya bapaya, makambo yango esimbaka mpenza mayoki na biso te lokola ntango tozali kotánga na monɔkɔ na biso ya mboka. Longolá yango, lokola ezalaka kilo kosolola na bato na monɔkɔ mosusu, yango ekoki kolɛmbisa biso nzoto mpe kosala ete tósambela lisusu Yehova te na ndenge oyo esengeli. Na yango, atako tosengeli kokoba kobatela mposa na biso ya kopesa mabɔkɔ na lisangá ya monɔkɔ ya bapaya, tosengeli mpe kobatela boyokani na biso ná Yehova.
Mwaminei, 18 sanza ya 1
Kondima ezali . . . elembeteli oyo ezali komonisa bosolo ya makambo atako ezali komonana te.
Bato nyonso bazalaka na kondima te. (2 Tes. 3:2) Kasi Yehova apesaka kondima na bato nyonso oyo basambelaka ye. (Rom. 12:3; Gal. 5:22) Tozali mpenza na botɔndi ndenge Yehova apesi biso kondima! Yehova apesaki Yesu, Mwana na ye oyo alingaka mingi, mpo moto nyonso oyo andimeli ye, alimbisama masumu. Yango epesi bato likoki ya kokóma baninga ya Yehova mpe kozwa bomoi ya seko. (Yoa. 6:44, 65; Rom. 6:23) Yehova amoniselaka biso mpenza boboto! Atako tozali bato ya masumu mpe tobongi na liwa, Yehova amonaki ete tozalaki na likoki ya kosala makambo ya malamu. (Nz. 103:10) Asalisaki biso tóyeba nsango malamu oyo etali Yesu mpe mbeka oyo apesaki. Ntango tobandaki kondimela Yesu mpe kolanda ye, tokokaki kolikya kozwa bomoi ya seko!
Mwamitano, 19 sanza ya 1
[Ntoma Paulo elendisaki] baoyo bazalaki kuna na maloba ebele.
Mbala mingi ntoma Paulo azalaki koloba malamu mpo na bandeko. Alekisaki bambula mingi na kosala mibembo elongo na basusu kati na bango mpe ayebaki bango malamu, kasi alobelaki te mabunga na bango na mikanda na ye. Kutu, azalaki nde kokumisa bango. Na ndakisa, alobaki ete Timote azalaki ‘mwana na ye ya bolingo mpe ya sembo na kati ya Nkolo’ mpe azalaki na kondima ete Timote akokokisa bamposa ya basusu. (1 Ko. 4:17; Flp. 2:19, 20) Ntoma Paulo ayebisaki bakristo ya Korinti ete Tito azalaki ‘moninga na ye mpe moto oyo azalaki kosala na ye mpo na matomba na bango.’ (2 Ko. 8:23) Kozanga ntembe, Timote ná Tito balendisamaki ntango bayebaki ete ntoma Paulo akanisaki bango! Ntoma Paulo mpe moninga na ye Barnabasi batyaki bomoi na bango na likama mpo na kolendisa bandeko. Na ndakisa, bango mibale bayebaki ete bato mingi ya engumba Listra balingaki koboma bango. Atako bongo, bazongaki lisusu kuna mpo na kolendisa bayekoli ya sika mpe kosalisa bango bátikala sembo epai ya Yehova. (Mis. 14:19-22) Na nsima, na Efese, ntoma Paulo azalaki na likama mpo azalaki na kati ya ebele ya bato oyo bazalaki na nkanda, kasi aumelaki kuna ntango molai mpo na kolendisa bandeko.